qundao/data-zh-poetry huggingface dataset:
北京八咏·居庸叠翠
作者：王洪
朝代：明

岩峦重叠倚天开，翠色横秋海上来。万里长城连朔漠，九霄佳气接蓬莱。闻鸡关吏开门早，贡马蕃王纳土回。愿刻苍崖歌圣德，汉家今数子云才。碧嶂丹崖泻不停，翠微云净转分明。春风不散空中影，夜月偏闻树底声。内苑分来瑶草合，御桥流出凤池平。仙源信与人间别，岁岁年年长自清。仙沼天开近帝闱，碧漪千顷漾晴辉。春涵树色浮金阙，暖泛花香映紫微。神鲤遥从银汉跃，水禽长带彩云飞。百川喜逐恩波远，万派朝宗向此归。琼圃瑶台接太清，凤纹龙彩照春晴。九重自逐祥风转，五色长承瑞日明。珠树望来留鹤驭，翠华行处拂鸾旌。为章共仰文明化，愿效周诗颂太平。万家杨柳暗春城，曙色微分乳燕鸣。空翠不随香雾散，清阴犹带晓寒轻。平川杳霭迷征骑，小苑依微拂去旌。最是清明看花处，几回吟望独含情。日华初映最高峰，玉树凝辉在半空。佳气迥浮丹凤阙，清光遥入翠微宫。松崖乍逐春风散，云峤仍含夜月重。青琐朝回频极目，却将郢曲咏年丰。河上人家尚掩扉，河中孤月荡寒辉。清霜古店闻鸡早，落叶空林见客稀。飞雁渐随秋影没，远山还映曙光微。壮游记得从东道，疋马高吟此际归。山色微茫映古台，平原千里夕阳开。谁知碧草遗基在，曾见黄金国士来。树绕河流天外去，鸟翻云影日边回。清时自重飞熊叟，不独奇谋得俊才。
华山吟送郭公绪之陕西佥宪
作者：王洪
朝代：明

太华五千仞，削成周四方。夫容半天开，秀色何苍苍。而我昔游览，飘摇紫霓裳。云中过太白，雪下来温汤。浩歌醉新丰，拂袖梅花香。夜半历仙掌，长啸明星傍。鹤舞瑶树阴，月出云台凉。岩高银河近，天阔松风长。俯视六合间，洪河去茫茫。却借韩众鹿，西度岐山阳。高谈帝王略，欲钓蟠溪璜。别来二十载，事久情难忘。之子一何秀，孤英压众芳。劳持宪臣节，西行肃刑纲。鞍马纷照耀，交游仰辉光。身上五色衣，云霞护神羊。高堂振白笔，六月飞秋霜。鸡犬夜不惊，豺狼自摧藏。岂徒示崇高，璧立千丈强。名增古岳重，气与仁风扬。倘有冥世士，高卧烟霞乡。举手可引之，金阙同翱翔。去去勉勋业，永言赠新章。
南昌八景 其一 西山积翠
作者：王洪
朝代：明

西山秀出匡庐岑，翠壁万叠苍崖深。长空不尽太古色，乔木自下高秋阴。半峰日落鸟双度，绝涧月明猿独吟。欲觅洪崖旧隐处，向风一寄瑶华音。
南昌八景 其七 章江晓渡
作者：王洪
朝代：明

江烟漠漠州渚微，语笑隔岸行人稀。霞光照海月在树，水声激石风吹衣。高城楼阁雾中出，远浦凫鸥沙际飞。西山亦有高尚者，独卧白云犹掩扉。
南昌八景 其三 徐亭烟树
作者：王洪
朝代：明

南州高士湖上亭，古木笼篵枝峥嵘。孤标直与元气合，千载尚见斯人清。云来扶桑荡晓色，雨入彭蠡回秋声。生刍一束不可致，击节浩歌劳我情。
南昌八景 其二 南浦飞云
作者：王洪
朝代：明

崇朝爽气西山晴，缥缈乍见空中明。沙光远荡石动色，天影倒射江无声。迢遥玉笥带庐岳，倏忽苍梧更赤城。晚来为雨定何处，高阁画梁无限情。
南昌八景 其五 洪崖丹井
作者：王洪
朝代：明

仙人丹成飞上天，遗此碧甃之清泉。金蟆夜伏海底月，白鼠昼卧林中烟。长松拔地已千尺，蟠桃开花知几年。吾将三咽叩天鼓，拂石坐读瑶华篇。
南昌八景 其八 龙沙夕照
作者：王洪
朝代：明

积水之外高春微，满目益见江山奇。豫章翻风撼远色，若木荡海回高枝。落霞孤鹜不可极，丹崖翠壁更相宜。酒酣安得郑虔老，令渠写画兼赋诗。
南昌八景 其六 铁柱仙踪
作者：王洪
朝代：明

豫章城中旌阳宫，铁柱下与沧溟通。九泉深琐地胍静，万古不共长江东。风云澒洞蛟下蛰，雷电晦冥神降工。异哉灵迹不可测，河洛因之思禹功。
南昌八景 其四 滕阁秋风
作者：王洪
朝代：明

高城嵯峨千尺楼，曲槛之下长江流。鸣钟日出宾客会，击鼓波静鼋鼍游。青山几见海上月，碧树先得江南秋。会乘爽气最高处，夜揽白云观斗牛。
南昌八景·西山积翠
作者：王洪
朝代：明

西山秀出匡庐岑，翠壁万叠苍崖深。长空不尽太古色，乔木自下高秋阴。半峰日落鸟双度，绝涧月明猿独吟。欲觅洪崖旧隐处，向风一寄瑶华音。崇朝爽气西山晴，缥缈乍见空中明。沙光远荡石动色，天影倒射江无声。迢遥玉笥带庐岳，倏忽苍梧更赤城。晚来为雨定何处，高阁画梁无限情。南州高士湖上亭，古木笼篵枝峥嵘。孤标直与元气合，千载尚见斯人清。云来扶桑荡晓色，雨入彭蠡回秋声。生刍一束不可致，击节浩歌劳我情。高城嵯峨千尺楼，曲槛之下长江流。鸣钟日出宾客会，击鼓波静鼋鼍游。青山几见海上月，碧树先得江南秋。会乘爽气最高处，夜揽白云观斗牛。仙人丹成飞上天，遗此碧甃之清泉。金蟆夜伏海底月，白鼠昼卧林中烟。长松拔地已千尺，蟠桃开花知几年。吾将三咽叩天鼓，拂石坐读瑶华篇。豫章城中旌阳宫，铁柱下与沧溟通。九泉深琐地胍静，万古不共长江东。风云澒洞蛟下蛰，雷电晦冥神降工。异哉灵迹不可测，河洛因之思禹功。江烟漠漠州渚微，语笑隔岸行人稀。霞光照海月在树，水声激石风吹衣。高城楼阁雾中出，远浦凫鸥沙际飞。西山亦有高尚者，独卧白云犹掩扉。积水之外高春微，满目益见江山奇。豫章翻风撼远色，若木荡海回高枝。落霞孤鹜不可极，丹崖翠壁更相宜。酒酣安得郑虔老，令渠写画兼赋诗。
卜算子 夹城八景 其一 夹城夜月
作者：王洪
朝代：明

孤月泛江秋，露下高人静。期着佳人夜不来，坐转霜梧影。吹彻紫鸾箫，宝篆烟销鼎。桂子飞香下广寒，银汉秋波冷。
卜算子 夹城八景 夹城夜月
作者：王洪
朝代：明

孤月泛江秋，露下高人静。期着佳人夜不来，坐转霜梧影。吹彻紫鸾箫，宝篆烟销鼎。桂子飞香下广寒，银汉秋波冷。惊雪喷高崖，雷响青天晓。刚道吴胥驾海来，势压沧溟小。满岸是渔舟，拨乱飞春鸟。谁信神鱼去不留，五色祥云绕。宿雨涨春流，晓日红千树。几度寻芳载酒来，自与东风遇。弱水与桃源，有路从教去。不见西湖柳万丝，满地飞风絮。斜日照疏帘，雨歇青山暮。白鸟鸣边一半开，香霭和烟度。楼上见平湖，影隔青林雾。吹断鸾箫兴未阑，月照芙蓉露。旭日照芳林，莺啭春风早。一片红云暗不开，无奈春声搅。乘兴且閒游，莫待韶华老。随意飞红点绿苔，休着家童扫。积玉映空青，蓬岛人间近。珠树瑶华满眼开，缥缈仙台影。便欲跨青鸾，直上三山顶。鹤氅披云看下方，月白银河冷。淅沥带秋烟，两岸蒹葭响。何处渔舟暝未还，隔浦闻清唱。撩乱下枯槎，一夜苕溪涨。天目应添翠几重，明日看晴嶂。绿竹绕清流，草舍人家远。几处牛羊晚下来，烟外闻鸡犬。禾稼满秋原，路向桑麻转。箫鼓从教乐社神，岁岁常相见。
叶氏山亭
作者：王洪
朝代：明

虚亭青山下，水木自生阴。微雨朝来过，开轩见远岑。悠然酌春酒，醉后时复吟。鸟鸣阶前树，花落窗间琴。迢迢望白云，来往一何心。
听徐徵士弹琴
作者：王洪
朝代：明

客有海上仙，逍遥来东粤。手挥五弦琴，为我鼓白雪。悠悠苍崖云，皎皎长空月。清风忽散之，馀音绕天末。白鹤舞欲下，游鱼出复没。微物尚有会，况乃予心悦。伊昔清庙瑟，朱弦而疏越。高山想遗声，沈河慨遐辙。吾将和南风，持之上金阙。
周叔冶御史怡亲楼
作者：王洪
朝代：明

贤亲跻上寿，华构轶歊氛。山岫当楼出，溪泉到槛分。松筠晴驻景，桃李暖迎曛。湖影虚窗月，峰阴霭栋云。白华频咏乐，乌府况超伦。人避青骢马，天颁紫诰文。庆流方舄奕，佳气益氤氲。荣养人皆羡，摅忠上所闻。愿推曾闵志，常以奉明君。
和郭主簿
作者：王洪
朝代：明

我家南山下，前有嘉树林。好乌呜其颠，凉风吹我襟。泛此樽中酒，抚我膝上琴。禾黍亦已繁，桑麻蔼馀音。知止良易足，劳生非所任。
咏朱买臣
作者：王洪
朝代：明

印佩黄金出帝畿，锦衣闾里亦光辉。覆盆桥下东流水，曾笑担柴独自归。
咏雪与寮友同赋
作者：王洪
朝代：明

应律呈天瑞，先春泄化机。气凌坤轴劲，润溢土膏肥。稍喜参差集，俄惊汗漫飞。横空方欲骤，随霰乍教稀。帘幕轻穿隙，沟池巧傍埼。试深频卓杖，谔晓屡搴帷。野聚蛟虬结，山填虎豹饥。远排胡塞阔，高压瘴烟微。崖石攒银胄，岩松植素旂。漫将齐物色，宁欲竞芬菲。华表琼千尺，层城玉四围。璠玙横道路，牟麦遍郊圻。沼静圆留璧，阶明碎委玑。陶厅纷布屑，袁巷蓊盈扉。贫惜看争积，儿痴玩不挥。咏工虽似韫，言好总如徽。入地深河润，连天助日辉。厚弥增皎洁，高不压崔嵬。玉烛兹方应，金穰定可祈。岂殊游阆苑，况是值仙闱。缓酌羔羊酒，宽披鹤？衣。诧奇文尚白，誇胜博投绯。鼓舞三农庆，搜罗万象归。聊歌似同列，郢曲敢言希。
咏雪与寮友同赋
作者：王洪
朝代：明
体裁：五言排律

应律呈天瑞，先春泄化机。气凌坤轴劲，润溢土膏肥。稍喜参差集，俄惊汗漫飞。横空方欲骤，随霰乍教稀。帘幕轻穿隙，沟池巧傍埼。试深频卓杖，谔晓屡搴帷。野聚蛟虬结，山填虎豹饥。远排胡塞阔，高压瘴烟微。崖石攒银胄，岩松植素旂。漫将齐物色，宁欲竞芬菲。华表琼千尺，层城玉四围。璠玙横道路，牟麦遍郊圻。沼静圆留璧，阶明碎委玑。陶厅纷布屑，袁巷蓊盈扉。贫惜看争积，儿痴玩不挥。咏工虽似韫，言好总如徽。入地深河润，连天助日辉。厚弥增皎洁，高不压崔嵬。玉烛兹方应，金穰定可祈。岂殊游阆苑，况是值仙闱。缓酌羔羊酒，宽披鹤�衣。诧奇文尚白，誇胜博投绯。鼓舞三农庆，搜罗万象归。聊歌似同列，郢曲敢言希。
哀医士林叔旻
作者：王洪
朝代：明

初从海上见三山，虚得仙经论大还。天上鹤书真有召，枕中鸿宝竟谁看。风吹丹旆秋云杳，草宿荒坟暮雨寒。遥想襄阳老耆旧，怀君终夜泪潸潸。
哭郑二参政
作者：王洪
朝代：明

豪气动奎光，金门谒帝王。朔南归圣治，冠冕出殊方。绿树孤坟在，青山百越长。若为官舍里，风暖荔枝香。
夏日直阁呈诸寮友
作者：王洪
朝代：明

深殿閟清昼，高阁集南薰。复兹对芳树，幽蝉时一闻。华馔因时设，冰壶亦屡陈。轻箑织纤絺，逍遥晨与曛。但希三命恭，宁知四体勤。永歌伐檀什，愧彼南亩氓。
夏日閒居乐
作者：王洪
朝代：明

绿竹苍松引夏凉，方塘曲沼藕花香。千峰独对空山静，一鸟不鸣清昼长。舂得细粮如玉子，酿来新酒胜璚浆。人生快意能如此，何用荒唐入醉乡。翠竹垂阴喜晚凉，蝉声断续芰荷香。钩帘坐久暑无到，得句吟时兴自长。閒展湘纹蕲竹簟，爱斟琥珀荔枝浆。生涯物外浑无事，不似儒官滞一乡。
夏日閒居乐·其二
作者：王洪
朝代：明

翠竹垂阴喜晚凉，蝉声断续芰荷香。钩帘坐久暑无到，得句吟时兴自长。閒展湘纹蕲竹簟，爱斟琥珀荔枝浆。生涯物外浑无事，不似儒官滞一乡。
夏日闲居乐
作者：王洪
朝代：明
体裁：诗

绿竹苍松引夏凉，方塘曲沼藕花香。千峰独对空山静，一鸟不鸣清昼长。舂得细粮如玉子，酿来新酒胜璚浆。人生快意能如此，何用荒唐入醉乡。
夜宴西渡别任御史
作者：王洪
朝代：明

离宴城西路，青年美绣衣。水声喧陇树，夜色散林扉。妙舞罗繻薄，狂歌锦瑟微。明朝骢马路，霜冷曙乌飞。
夜泊济宁城下呈同舟诸公
作者：王洪
朝代：明

璿杓丽清汉，金波流素辉。池荷散香气，堤柳度凉飔。高城夕眺迥，迥塘暝转迟。爱此良夜永，佳人复在兹。披襟一潇散，摛藻共芳菲。旷怀颇云洽，清觞亦累持。中宵忽惆怅，王事庶无违。
夜过吕梁洪
作者：王洪
朝代：明

大河西来走长洪，建水直下青云中。巨石扼之势转雄，惊雷喷雪入半空。跳波倒射天回风，剑戟下拥河伯宫。怪灵百出鳌与虫，睢盱崄巇不可冲。一发失手没汝踪，蹇予挂席来自东。修绳掣空亘长虹，忽若快鹘凌高峰。俯弄皓月纷玲珑，放歌落水惊鱼龙。馀响杳逐南飞鸿，人生沿洄不可穷。昔雄其谁楚重瞳，祗今断石霜飞蓬。便须一饮三百钟，醉看斗杓卧孤篷，回首海日光曈昽。
大江
作者：王洪
朝代：明

积水荡天地，日夜流不息。深涵万象广，静制群川溢。混茫谅天造，疏导岂人力。巍巍帝王都，设险以守国。四海舟楫会，万方书轨一。爰兹拱宸恩，共逐朝宗迹。若杯感玄喻，如带存丹策。不独险可凭，由来在务德。
奉和胡学士光大侍从游万岁山诗韵十首
作者：王洪
朝代：明

莺啼紫殿风，春暖万花红。绿树连秦塞，青山绕汉宫。旌旗移晓屿，歌吹落晴空。回首都城望，云烟杳霭中。驰道花边出，清泉树杪分。锦衣行白昼，珠旆拂青云。露柳深春色，风兰散晓芬。承恩多乐事，宁与外人闻。阁道云中迥，峰峦雨外奇。竹林深傍水，花径细分岐。扇影低春燕，炉烟驻晚丝。自欣逢胜览，毕竟不知疲。春树隐宫鸦，春风满殿花。洞门深处暖，云阁望中赊。绿水明瑶席，青山转翠华。承宣陪宴者，重赐凤团茶。杨柳千门晓，莺花万国春。珥貂黄阁老，挥翰玉堂人。听鸟教收弋，观鱼止下纶。从兹亿万岁，同荷发生仁。飞旆临丹壑，鸣镳陟紫台。日边双凤下，云里六龙来。宝殿临空敞，璚筵就水开。共誇青琐客，陪宴柏梁回。步辇度龙楼，青春展豫游。径从深树转，泉带落花流。宛转云峰秀，清凉雪洞幽。晚来移綵仗，归到凤池头。飞燕语雕梁，幽阶转翠篁。玉芝常满地，珠树不知霜。曲水通云窦，虚亭近石房。回看移跸处，佳气晚苍苍。殿阁青霄迥，山川紫气高。门开天上日，地压海中鳌。响彻苍龙管，□传碧瓮醪。共欢千载遇，登赏总忘劳。紫殿蔼弦歌，青春惜绮罗。云林留野鹿，烟岛放笼鹅。宴镐皇风远，横汾胜览多。侍臣鱼藻咏，歌颂满岩阿。
奉和胡学士光大侍从游万岁山诗韵十首·其一
作者：王洪
朝代：明

莺啼紫殿风，春暖万花红。绿树连秦塞，青山绕汉宫。旌旗移晓屿，歌吹落晴空。回首都城望，云烟杳霭中。
奉和胡学士光大侍从游万岁山诗韵十首·其七
作者：王洪
朝代：明

步辇度龙楼，青春展豫游。径从深树转，泉带落花流。宛转云峰秀，清凉雪洞幽。晚来移綵仗，归到凤池头。
奉和胡学士光大侍从游万岁山诗韵十首·其三
作者：王洪
朝代：明

阁道云中迥，峰峦雨外奇。竹林深傍水，花径细分岐。扇影低春燕，炉烟驻晚丝。自欣逢胜览，毕竟不知疲。
奉和胡学士光大侍从游万岁山诗韵十首·其九
作者：王洪
朝代：明

殿阁青霄迥，山川紫气高。门开天上日，地压海中鳌。响彻苍龙管，□传碧瓮醪。共欢千载遇，登赏总忘劳。
奉和胡学士光大侍从游万岁山诗韵十首·其二
作者：王洪
朝代：明

驰道花边出，清泉树杪分。锦衣行白昼，珠旆拂青云。露柳深春色，风兰散晓芬。承恩多乐事，宁与外人闻。
奉和胡学士光大侍从游万岁山诗韵十首·其五
作者：王洪
朝代：明

杨柳千门晓，莺花万国春。珥貂黄阁老，挥翰玉堂人。听鸟教收弋，观鱼止下纶。从兹亿万岁，同荷发生仁。
奉和胡学士光大侍从游万岁山诗韵十首·其八
作者：王洪
朝代：明

飞燕语雕梁，幽阶转翠篁。玉芝常满地，珠树不知霜。曲水通云窦，虚亭近石房。回看移跸处，佳气晚苍苍。
奉和胡学士光大侍从游万岁山诗韵十首·其六
作者：王洪
朝代：明

飞旆临丹壑，鸣镳陟紫台。日边双凤下，云里六龙来。宝殿临空敞，璚筵就水开。共誇青琐客，陪宴柏梁回。
奉和胡学士光大侍从游万岁山诗韵十首·其十
作者：王洪
朝代：明

紫殿蔼弦歌，青春惜绮罗。云林留野鹿，烟岛放笼鹅。宴镐皇风远，横汾胜览多。侍臣鱼藻咏，歌颂满岩阿。
奉和胡学士光大侍从游万岁山诗韵十首·其四
作者：王洪
朝代：明

春树隐宫鸦，春风满殿花。洞门深处暖，云阁望中赊。绿水明瑶席，青山转翠华。承宣陪宴者，重赐凤团茶。
孤山清趣为林宗润题
作者：王洪
朝代：明

积雪满山径，寒梅千树花。水乡云外迥，月影竹边斜。静爱人来少，吟看鹤去赊。逍遥谢尘俗，谁复慕仙家。
宿迁晚眺
作者：王洪
朝代：明

小店对长河，扁舟向晚过。那知南路远，已觉北音多。鸿鹄投烟渚，牛羊下草坡。晚来闻鼓枻，谁向月中歌。
将进酒
作者：王洪
朝代：明

将进酒，待嘉宾。设朱悬，肆华茵。琴瑟御，钟鼓振。蔼穆穆，肃肫肫。情之畅，礼愈敦。乞周行，伫令言。仰熙阳，廓昏氛。挹冷风，濯沈㱪。宾前席，跽自陈。古之戒，窃所闻。耽曲蘖，比匪人。欲败度，性失真。业既隳，身亦沦。惟清净，道之珍。俭而恭，德之醇。天助顺，民归仁。古成败，咸此循。请司爵，书诸绅。
少师姚公见寄新茗兼示以诗谨奉和答酬二首
作者：王洪
朝代：明

烟霞曾逐武夷人，摘尽仙岩几树春。常笑茶经收未遍，每于泉品较来真。云涛汎晓当窗响，涧月分秋入瓮新。此日玉堂劳远惠，不胜清思挹芳尘。早从方外识天人，仗策从龙四十春。道向玉毫传得秘，书从黄石授来真。锦袍玉带承恩重，碧水丹山发兴新。借问古来名达者，几人能此绝清尘。
少师姚公见寄新茗兼示以诗谨奉和答酬二首·其一
作者：王洪
朝代：明

烟霞曾逐武夷人，摘尽仙岩几树春。常笑茶经收未遍，每于泉品较来真。云涛汎晓当窗响，涧月分秋入瓮新。此日玉堂劳远惠，不胜清思挹芳尘。
少师姚公见寄新茗兼示以诗谨奉和答酬二首·其二
作者：王洪
朝代：明

早从方外识天人，仗策从龙四十春。道向玉毫传得秘，书从黄石授来真。锦袍玉带承恩重，碧水丹山发兴新。借问古来名达者，几人能此绝清尘。
少年将
作者：王洪
朝代：明

翩翩马上带双鞭，宝剑珠袍美少年。番直每从双阙下，射雕常在万人先。传来鬼谷兵书秘，演得鱼丽陈势全。为问防秋老边将，白头曾未上凌烟。
应诏赴北京
作者：王洪
朝代：明

束发事书剑，词场簉文雄。趋朝立仪凤，儤直随飞龙。摛词白玉堂，奎壁罗晴空。朅来两凤凰，歘下青云中。口衔五色书，召对金台宫。羽林整楼船，天闲赐青骢。赋诗别同列，飞盖辨群公。日月行青天，晖光烛微躬。典谟纪圣德，雅颂歌成功。岂效草玄者，萧然成老翁。
张氏南溪草堂
作者：王洪
朝代：明

禀性少谐俗，养生殊寡营。偶从田野居，遂兹云壑情。攸攸水含波，萋萋卉敷荣。霭霭高榆閒，喈喈春鸟鸣。复兹微雨霁，旷然山水清。鸣琴坐日夕，时复挥我觥。多求徒为累，苟出良自轻。栖迟此为乐，孰谓无所成。
御赐武当山榔梅
作者：王洪
朝代：明

仙果遥从福地来，宝函初向御筵开。捧盘中贵传宣赐，当殿群臣拜舞回。身对天颜沾雨露，袖携香气出蓬莱。金穰永协丰年瑞，万岁千秋贡玉台。
忆舍弟渊
作者：王洪
朝代：明

长风吹高树，枝叶纷扰乱。忧思从中来，绵绵不可断。夙昔同衾裯，今也异乡县。时或梦我傍，揽之何由见。登高望原野，仰视鸿与雁。？？谐和声，肃肃接飞翰。遨游九州内，乐此年岁晏。嗟我独何为，踌躇以增叹。
忆舍弟渊
作者：王洪
朝代：明
体裁：古风

长风吹高树，枝叶纷扰乱。忧思从中来，绵绵不可断。夙昔同衾裯，今也异乡县。时或梦我傍，揽之何由见。登高望原野，仰视鸿与雁。��谐和声，肃肃接飞翰。遨游九州内，乐此年岁晏。嗟我独何为，踌躇以增叹。
怀内
作者：王洪
朝代：明

燕婉欢未洽，翻此离恨端。罗衣莫未襞，朱灯粲以繁。芳樽对琴瑟，展转不能宣。何异鸳与鸯，乃兹鸿燕然。我马夙已驰，子车亦已戒。悠悠途路间，恻恻郊野外。朔风卷枯蓬，玉颜为之改。岂不罹苦辛，赖有亲与爱。言徂至京国，宛若归故乡。入门见童稚，整衣拜高堂。邻里欣来适，更具酒与浆。中厨其孰营，能不怀慨慷。我别既云速，子来良不缓。踌躇念兹晨，涉彼江之岸。浩浩起风波，霭霭雨繁霰。目短心苦遥，日夕徒累叹。周诗咏窈窕，王雎托微言。保兹义与恩，令德在无愆。凤凰栖高梧，牛女亦在天。引领冀良晤，永以谐百年。
怀内·其一
作者：王洪
朝代：明

燕婉欢未洽，翻此离恨端。罗衣莫未襞，朱灯粲以繁。芳樽对琴瑟，展转不能宣。何异鸳与鸯，乃兹鸿燕然。
怀内·其三
作者：王洪
朝代：明

言徂至京国，宛若归故乡。入门见童稚，整衣拜高堂。邻里欣来适，更具酒与浆。中厨其孰营，能不怀慨慷。
怀内·其二
作者：王洪
朝代：明

我马夙已驰，子车亦已戒。悠悠途路间，恻恻郊野外。朔风卷枯蓬，玉颜为之改。岂不罹苦辛，赖有亲与爱。
怀内·其五
作者：王洪
朝代：明

周诗咏窈窕，王雎托微言。保兹义与恩，令德在无愆。凤凰栖高梧，牛女亦在天。引领冀良晤，永以谐百年。
怀内·其四
作者：王洪
朝代：明

我别既云速，子来良不缓。踌躇念兹晨，涉彼江之岸。浩浩起风波，霭霭雨繁霰。目短心苦遥，日夕徒累叹。
怀蒋良夫
作者：王洪
朝代：明

崇兰满芳洲，盈盈蔼秋绿。采之欲何赠，念彼人如玉。停云渺遐思，芳樽间幽躅。相知岂无侣，独子劳心曲。愿持五弦琴，一寄南飞鹄。
感兴
作者：王洪
朝代：明

旷野多烈风，朝日复杲杲。扁舟溯江湖，日夕在远道。潜鱼跃洲渚，肃肃飞雁鸨。麋鹿游高岗，哀鸣求芳草。时物感我心，沈思郁盈抱。功名垂千秋，容华孰常保。彭生云修龄，岂能免终老。
慈幼堂
作者：王洪
朝代：明

神匮閟灵键，仁舆缅遐轨。精凝道逾浚，志弘施滋侈。蔼蔼闺房秀，粲粲髫稚美。呱呱方在襁，龋龋欲龀齿。兰蕤信可念，芝英或易萎。靡虞沴群和，拔奇愈一匕。悬黎葆积内，明珠掇渊底。大化无全功，遐龄有终祉。越人善随俗，仓公或屯施。沛矣敏且周，微哉吝以鄙。怀爱良可推，因家谂兹理。
戏题小画寄黄教谕重美
作者：王洪
朝代：明

离思不可歇，长淮浩悠悠。况兹凉风至，日夕郊原秋。乔柯俯庭绿，芳丛转径幽。琴席晨初敞，炉曛夕未收。因风托微韵，遥忆此良游。
戏马台
作者：王洪
朝代：明

英雄此地有遗台，故国荒凉楚水哀。霸业已随玉斗碎，乡人不见锦衣回。山头落日沉波去，天际悲风带雨来。不独咸阳三月火，曲池高榭总成灰。
战城南
作者：王洪
朝代：明

朝出战，徐吾南，莫出战，祁连北。军声遥惊瀚海翻，杀气直入天街白。自古圣人以五兵治不道，腹心爪牙各矢厥。谋力为民除残去蟊贼，胡为彼顽不我率。挥我天兵奋长戟，虎罴咆哮鸷鸟击，薄其穹庐夜不食。招摇为我怒，弧矢为我直，参旗开张虎奋翼。蹀胡之血，斫胡之头，悬之藁街竿百尺。戎胡万里恒威德，一身为长城，四海永宁谧。下传子孙，上宁邦国，声施千秋永无极。
拟刘公干
作者：王洪
朝代：明

园林多佳木，秀气何苍苍。石梁冠崇阿，绿水流芳塘。行乐在良夜，飞盖复翱翔。凉风振华缨，明月扬其光。清池散夫容，秋兰一何芳。君侯壮思发，逸藻凌风扬。小臣信愚劣，狂歌安所详。
拟古
作者：王洪
朝代：明

结发有壮志，仗剑游三河。方舟溯洪流，击节扬其波。俯食首阳蕨，缅怀商山歌。我欲求兹人，遗冢空嵯峨。鸿飞已冥冥，感慨何其多。有士在山泽，五月恒被裘。饥食商山芝，渴饮颍水流。世人不可见，巢许相与游。伊我欲求之，巾车陟崇丘。芳草满涧阿，松柏荫道周。欢然延入室，玄言为我酬。愿此谢尘鞅，卒岁以为俦。
拟古·其一
作者：王洪
朝代：明

结发有壮志，仗剑游三河。方舟溯洪流，击节扬其波。俯食首阳蕨，缅怀商山歌。我欲求兹人，遗冢空嵯峨。鸿飞已冥冥，感慨何其多。
拟古·其二
作者：王洪
朝代：明

有士在山泽，五月恒被裘。饥食商山芝，渴饮颍水流。世人不可见，巢许相与游。伊我欲求之，巾车陟崇丘。芳草满涧阿，松柏荫道周。欢然延入室，玄言为我酬。愿此谢尘鞅，卒岁以为俦。
拟陶彭泽
作者：王洪
朝代：明

蔼蔼篱下菊，众卉恒蔽之。凉飙飒然至，妍华见幽姿。有酒盈吾樽，欣言及兹时。幽鸟怀茂林，潜鱼乐深池。且为欢此饮，知命复何疑。
挽畦乐处士梁先生
作者：王洪
朝代：明

逝水赴大壑，白日倾西山。浩浩阳阴移，谁能出其间。养形奚足存，委顺乃所安。乘化而逍遥，宁复怀咏叹。达生固无忧，遗世乃观化。高举出九霄，星辰在其下。阴阳为炉炭，万物皆土苴。何必殉夭殁，滞情悲外假。殇子匪为夭，彭生匪为寿。千驷或若无，令德在不朽。鸿冥或蜚声，豹隐不可觏。盘桓一世中，昭晰千载后。
挽畦乐处士梁先生·其一
作者：王洪
朝代：明

逝水赴大壑，白日倾西山。浩浩阳阴移，谁能出其间。养形奚足存，委顺乃所安。乘化而逍遥，宁复怀咏叹。
挽畦乐处士梁先生·其三
作者：王洪
朝代：明

殇子匪为夭，彭生匪为寿。千驷或若无，令德在不朽。鸿冥或蜚声，豹隐不可觏。盘桓一世中，昭晰千载后。
挽畦乐处士梁先生·其二
作者：王洪
朝代：明

达生固无忧，遗世乃观化。高举出九霄，星辰在其下。阴阳为炉炭，万物皆土苴。何必殉夭殁，滞情悲外假。
挽袁太常廷玉
作者：王洪
朝代：明

豪杰有不遇，自古恒叹之。先生独昂藏，蚤识龙凤姿。忆在弱冠日，巍然已瑰奇。神观岩下电，颖捷囊中锥。高视群物表，独游东海涯。路逢蓬莱仙，奇书以见遗。窅渺许负术，廓落唐生机。明珠不掩类，白璧知其疵。骐骥喜见收，驽骀愁为嗤。被褐三十年，抱玉无人知。歘逢圣明主，徵起东山陲。秉笏对便殿，峨冠侍龙墀。列坐容台中，高讲虞廷仪。锦绣五色段，黄金双袅蹄。内酝白玉壶，恩赐无虚时。梁木倏云坏，惨澹风云悲。寂寞薤露歌，凄凉老成诗。空令后来者，泪洒茔前碑。
挽袁太常廷玉代时彦作
作者：王洪
朝代：明

蚤从藩邸识天颜，喜得功名半世閒。归去天涯双白鬓，梦回江上一青山。寒岩夜静闻猿唳，秋浦云深见鹤还。寂寞遗庄何处是，数株烟柳夕阳间。
文会轩为句容司训摇昌赋
作者：王洪
朝代：明

红杏花香槐树阴，焚香长日对青襟。心通秘检从教问，口诵遗文不待寻。暮雨自滋阶下草，春风时动壁间琴。愧予衰朽豋天禄，独对青藜坐夜深。
新开河
作者：王洪
朝代：明

江汉思周德，河山表禹功。圣谟千载上，经始万方同。海国舟航集，蕃夷宝货通。凭将太史笔，磨石照苍穹。
春日登紫云绝顶
作者：王洪
朝代：明

绝顶乘春望，兴怀宇宙间。女牛中分野，吴越共江关。声教覃诸夏，梯航贡百蛮。逢兹全盛日，毕景未言还。
春草图
作者：王洪
朝代：明

牧羝边塞阔，车马华山多。雨露滋仁化，风霜奈尔何。猎骑迷行迹，歌姬衬舞裙。郊原春雨润，野色望中分。
春草图·其一
作者：王洪
朝代：明

牧羝边塞阔，车马华山多。雨露滋仁化，风霜奈尔何。
春草图·其二
作者：王洪
朝代：明

猎骑迷行迹，歌姬衬舞裙。郊原春雨润，野色望中分。
昭君怨
作者：王洪
朝代：明

掩泪向边州，君恩此日休。身随胡地远，心是汉宫愁。雁塞春难到，龙沙草易秋。玉容何足贵，翻作羽林羞。
晓过德州
作者：王洪
朝代：明

河广连宵济，城高拂曙通。楼台开晓日，鼓角散春风。侠客浮云剑，将军明月弓。扬旌过蓟北，走马向山东。碣石河流外，蓬壶海雾中。谁知扈跸使，不是弃繻童。
晚经淮阴
作者：王洪
朝代：明

旅怀诗思共依微，河畔移舟对夕晖。平沙杳杳人孤渡，远水悠悠雁自飞。重城月出钟声尽，极浦烟深树影稀。惆怅王孙徒极目，白鸥来往钓鱼矶。
晚过金沟
作者：王洪
朝代：明

桑柘满平畴，人家古渡头。暮烟深带雨，春水浅胶舟。野火明山店，寒更起驿楼。谁知苏季子，三月尚貂裘。
暮春独坐
作者：王洪
朝代：明

寂寂柴门野水滨，那堪独坐对风尘。自惭白发长为客，未信青春不负人。莺啭祗怜怀友切，雁稀谁与寄书频。故乡一望沧波阔，幽梦无端入紫宸。
有所思
作者：王洪
朝代：明

有所思，思美人。畴昔见之鲁东门，颜如苕华发玄鬒。罗裙翠袖翩若云，膏沐芳馥口吐芬。众人求之心匪亲，自成缱绻独予勤。弹弦哀吟妙入神，三星在户夕向昏。谓我车来泗之津，临行赠我帨与巾。胡为一别今三春，思而莫见我心棼。揽衣出门仰苍旻，北风萧萧雁南宾。牵牛织女东西陈，两心一意含莫伸。含莫伸，将焉匹，愿为黄鹄并双翼，遨游青天乐无极。
望北京
作者：王洪
朝代：明

历数昭天命，河山壮帝京。乾坤包万国，日月照群生。凤向平林下，人閒远塞耕。从今亿万岁，长以奉皇明。
杂诗
作者：王洪
朝代：明

春日多远思，翘首以遐望。美人在云间，遗我金玉章。我欲往从之，道路邈其长。展转坐永日，入夜不能忘。清风来四野，啼鸟闻我堂。明月扬其辉，幽兰一何芳。仰视鸿与雁，驾之欲高翔。鸿雁莫我顾，揽衣独徬徨。载歌采薇诗，释我慨与慷。
李士端杏轩诗卷
作者：王洪
朝代：明

尔祖东垣积德深，孙枝挺挺茂森森。囊中剩贮君臣药，脉底能安父母心。轩外杏开花绽锦，井边橘熟颗垂金。何时解印归来日，柱杖敲门与细吟。
李郎中粉署馀清卷
作者：王洪
朝代：明

鸣佩趋丹阙，焚香坐粉闱。禁城钟鼓静，人吏简书稀。幽鸟鸣高树，凉风动紫微。明时仍宦达，谁不羡恩辉。
桃源道中
作者：王洪
朝代：明

日出远林曙，鸟鸣春野阴。青山不尽色，流水自成音。鼓枻谐吾志，观澜愧此心。悠悠江海上，樽酒且长吟。
梅花吟
作者：王洪
朝代：明
体裁：古风

长年见梅花，每与梅花醉。今年见梅花，当为梅花泪。梅花自奇绝，人事如今别。花下一徘徊，若听梅花说：“不愿傍官驿，驿外尘飞多马迹。几番驿使入南来，南枝折尽花狼藉。不愿在深宫，娥眉人去寿阳空。缤纷檐下花飞片，不上宫妆入草丛。不愿在西湖，旧日逋仙迹已芜。可惜暗香疏影处，新来多是拾樵苏。不愿近东阁，无人更管花开落。黄昏风雨锁朱门，和羹人半归沙漠。只愿开向千岩窟，饕虐凭陵任风雪。花香不掩战士魂，花飞不点流民骨”。吟翁索笑痴更痴，岂识梅花欲避时。骚经一字不拈出，灵均与我深相知。
梅花吟
作者：王洪
朝代：明

长年见梅花，每与梅花醉。今年见梅花，当为梅花泪。梅花自奇绝，人事如今别。花下一徘徊，若听梅花说：“不愿傍官驿，驿外尘飞多马迹。几番驿使入南来，南枝折尽花狼藉。不愿在深宫，娥眉人去寿阳空。缤纷檐下花飞片，不上宫妆入草丛。不愿在西湖，旧日逋仙迹已芜。可惜暗香疏影处，新来多是拾樵苏。不愿近东阁，无人更管花开落。黄昏风雨锁朱门，和羹人半归沙漠。只愿开向千岩窟，饕虐凭陵任风雪。花香不掩战士魂，花飞不点流民骨。”吟翁索笑痴更痴，岂识梅花欲避时。骚经一字不拈出，灵均与我深相知。
梦萱堂
作者：王洪
朝代：明

萱堂违色养，蒿里閟音容。五鼎悲何及，三泉梦可通。断机疑自织，时服尚亲缝。慈竹当轩翠，宜男绕砌红。训儿敦礼乐，呼妇出帘栊。共献三春酒，俄惊五夜钟。屋梁低曙月，庭木咽秋风。自喜频相见，那知总是空。茫茫蓼莪恨，千载复何穷。
次下邳
作者：王洪
朝代：明

河上飞花入酒杯，东风停棹此徘徊。沿堤细柳春先发，背水孤城晚自开。白鸟远从淮上没，青山多向沛中来。扁舟明发彭城郡，访古应过戏马台。
歌风台
作者：王洪
朝代：明

炎精自天启，黄屋凌空开。富贵归故乡，遂筑歌风台。佳人弄瑶瑟，故老持金罍。酒酣自击缶，浩歌何雄哉。飒爽龙虎姿，旷荡风云怀。顾谓万岁后，英魂尚归来。回首望彭城，孤台亦崔嵬。百战功不成，千载令人哀。
武当山瑞应祥光
作者：王洪
朝代：明

武当灵山自古闻，七十二峰郁璘珣。磅礴厚土出雨云，中有至人古圣神。先天道合太始真，宰制万灵握玄钧。阴阳阖辟造化根，赤虬蜿蜒龟伏蹲。二气姤醇郁氤氲，手提三尺时下巡。披发坐乘玉麒麟，宣帝正命福下民。玄功阴翊我圣君，奋张天威振吾军。霆舂飙击雷鼓震，电车闪烁朱两轮。玄纛下指缨缤纷，荡除群邪廓昏氛。圣心乾乾笃灵勋，眷彼玄构久乃湮。大而新之敕贡臣，上酬考妣罔极恩。下祈民康岁丰殷，群工讴歌挥斧斤。万姓骏奔夕与昕，嘉禾杉桧梗楠椿。代山开云凿翠珉，珠楼绀宫煜然新。璇题丹甍薄苍旻，夜半下见扶桑暾。人心允和神悦欣，天祥地祯聿来臻。圆光煌煌□轮囷，瑞彩五色分成文。玉虹盘旋间赤璊，通明天开手可扪。黍珠忽见云中身，大袍脩裾俨垂绅。二仙后从帔霞纹，四仙旁侍肃有伦。节旄幡幢杂玄纁，大旗错落罗北辰。灵辉四垂烛九垠，万象晰耀熙阳春。下民具瞻咸所亲，抃舞颂呼维至尊。孝恭祖宗肃明禋，升中享帝恪以寅。神降之福志愈勤，从兹庆禧益蕃纯。日星顺轨雨露均，来牟溢野粟满囷。率宇宙为唐虞人，上帝永观德是敦，亿万斯年镇乾坤。
江中观萧指挥先渡
作者：王洪
朝代：明

暮色含远林，沧洲洒微雨。扬帆翼双浆，远逐前舟侣。渺渺云际帆，哑哑烟中橹。风来不可期，斯流乃如许。
渡淮
作者：王洪
朝代：明

周诗念靡及，楚歌怀远游。方舟溯长淮，日入不能休。洪涛郁云兴，嘉禾绕芳洲。皓月出其东，孤鸿鸣悠悠。登舻诚长望，聊以写我忧。逝者固如斯，吾道将焉求。永言仰前哲，夙夜庶无尤。
游湖漫兴醉中走笔呈孟博孙公
作者：王洪
朝代：明

红莲白莲开满湖，小娃唱歌閒且都。故人相会能几度，美酒何妨倾百壶。双拳藏阄握松子，万钱赌胜赛摴蒱。暮归酩酊白马上，谁识山翁非酒徒。
湖上行
作者：王洪
朝代：明

湖中昨夜春水生，湖头嗷嗷鸿雁鸣。人家远近湖上住，有水可鱼田可耕。去年种禾湖水北，一家大小多得食。今年种麦曾赛神，一亩占收三两石。门临官路人往来，无事莫教门早开。牛羊鹅鸭散平野，日暮不收常自回。大儿已长当门户，小儿十岁能摇橹。妇人终日坐篷窗，补却鱼网缝衣裳。衣食宁论厚与薄，人生无如生处乐。
湖中夜望
作者：王洪
朝代：明

一望几千里，层波荡远空。舟行星汉上，天入混茫中。历历平田树，悠悠别渚鸿。扬舲自可乐，况与故人同。
滴翠轩为求无已赋
作者：王洪
朝代：明

万木蔼幽润，千崖散秋色。萧条映户深，霏微入帘碧。影逐花雨飞，韵与泉流急。观空意无染，习静心俱寂。即此悟真如，一寄空飞迹。
滴翠轩代人作
作者：王洪
朝代：明

释子契玄昧，开轩俯云林。苔花夹幽蹊，香萝杳深沈。露井滴馀润，风窗蔼层阴。对景已迢想，悦耳非假音。真源谅斯在，允谐尘外心。
玩藻轩
作者：王洪
朝代：明

葳蕤转初景，旖旎媚澄涟。丝弱才交渚，香波已泛川。稍罥金塘楫，复映镂渠莲。凫唼绡纹乱，鱼戏翠浪圆。还应悟心赏，载咏沧浪篇。
田园居
作者：王洪
朝代：明

贫居委丘壑，衣食营我身。日夕在东皋，岂辞辛与勤。杖策命僮仆，荷锄理荒榛。翳翳榆柳川，蔼蔼桑麻村。嘤嘤谐鸣鸟，依依耦耕人。父老欣相过，共荫田园间。时复倾一壶，聊以解劬颜。但令谐吾愿，躬耕非所叹。
留别孙孟博
作者：王洪
朝代：明

相辞明日去朝天，楚水吴山兴杳然。千里断云随去马，一江明月载归船。草庐晦迹怜君老，玉署登名愧我先。预买蜀笺三万幅，朝朝挥写寄来篇。
留别林宗旦
作者：王洪
朝代：明

交游曾忆十年前，西舍东邻隔爨烟。万卷诗书连架读，一窗风雨对床眠。霜蹄自足行千里，云翼还期入九天。何事相逢复相别，暮云春树思悠然。
留别章二珍
作者：王洪
朝代：明

祖道大江西，春风黄鸟啼。石危山路转，地险海城低。浦溆夕阳尽，人家烟雾迷。孤舟今夜泊，犹自未分携。
畦乐诗
作者：王洪
朝代：明
体裁：古风

索居南野外，颇与人事疏。灌木荫前庭，隙地数亩馀。蔬果因时艺，薄言理其芜。聊以足晨夕，过兹奚所须。固穷亮吾分，贪得宁非愚。草糗可终身，乐哉常晏如。
癸巳二月十三日扈从奉旨同胡祭酒及同僚先行渡江有作呈诸公
作者：王洪
朝代：明

结绶祗上命，严装戒前驰。仆夫早在门，裘马烂光辉。解骖未遑息，陟舟此江圻。昔往薄隆夏，溽暑方炎曦。今来值仲春，杨柳正依依。桃李始发径，兰荪亦被堤。遥空澹流云，澄波濯层飔。况兹谐明达，夙尚寡所违。典则恭夏训，正直仰周诗。眷言骋良图，远大以为期。克宣巍巍德，永永奕世规。
登岸纵步因采枸杞
作者：王洪
朝代：明

舟行靡昏旦，滞此长河曲。登高忻所之，逍遥散遐瞩。霭霭春阳熙，迢迢芳原绿。寻幽讵云远，采芳自盈掬。远见居人村，时憩田家屋。鸟雀树上啼，牛羊草间牧。岂知冠盖重，但道桑麻熟。翳翳闻远歌，依依眺平陆。日暮上归舟，澹焉心自足。
碧梧山房
作者：王洪
朝代：明

高僧何处去，飞锡返东林。积雪山中路，浮云世外心。鸟啼松院静，花覆石床深。寂寂猿声夜，谁闻清梵音。
竹枝词 其一 五首
作者：王洪
朝代：明
体裁：词

妾貌如花朝暮新，郎心似水荡青春。相逢好是回塘路，荷叶深深不见人。
竹枝词 其七 江桥暮雨
作者：王洪
朝代：明
体裁：词

淅沥带秋烟，两岸蒹葭响。何处渔舟暝未还，隔浦闻清唱。撩乱下枯槎，一夜苕溪涨。天目应添翠几重，明日看晴嶂。
竹枝词 其三 半道春红
作者：王洪
朝代：明
体裁：词

宿雨涨春流，晓日红千树。几度寻芳载酒来，自与东风遇。弱水与桃源，有路从教去。不见西湖柳万丝，满地飞风絮。
竹枝词 其二 五首
作者：王洪
朝代：明
体裁：词

门前杨柳岸边花，几度逢郎来吃茶。日晚莫□□□□，月明直送到侬家。
竹枝词 其二 斗门春涨
作者：王洪
朝代：明
体裁：词

惊雪喷高崖，雷响青天晓。刚道吴胥驾海来，势压沧溟小。满岸是渔舟，拨乱飞春鸟。谁信神鱼去不留，五色祥云绕。
竹枝词 其五 花圃啼莺
作者：王洪
朝代：明
体裁：词

旭日照芳林，莺啭春风早。一片红云暗不开，无奈春声搅。乘兴且閒游，莫待韶华老。随意飞红点绿苔，休着家童扫。
竹枝词 其八 白荡烟村
作者：王洪
朝代：明
体裁：词

绿竹绕清流，草舍人家远。几处牛羊晚下来，烟外闻鸡犬。禾稼满秋原，路向桑麻转。箫鼓从教乐社神，岁岁常相见。
竹枝词 其六 皋亭积雪
作者：王洪
朝代：明
体裁：词

积玉映空青，蓬岛人间近。珠树瑶华满眼开，缥缈仙台影。便欲跨青鸾，直上三山顶。鹤氅披云看下方，月白银河冷。
竹枝词 其四 五首
作者：王洪
朝代：明
体裁：词

前年粜米上瞿塘，今岁装盐过岳阳。伴侣相逢终日醉，有钱不似在他乡。
竹枝词 其四 西山晚翠
作者：王洪
朝代：明
体裁：词

斜日照疏帘，雨歇青山暮。白鸟鸣边一半开，香霭和烟度。楼上见平湖，影隔青林雾。吹断鸾箫兴未阑，月照芙蓉露。
竹枝词·五首
作者：王洪
朝代：明

妾貌如花朝暮新，郎心似水荡青春。相逢好是回塘路，荷叶深深不见人。门前杨柳岸边花，几度逢郎来吃茶。日晚莫□□□□，月明直送到侬家。荷花浦头春月明，问郎何处唱歌声。月明易缺似郎意，花开不断是侬情。前年粜米上瞿塘，今岁装盐过岳阳。伴侣相逢终日醉，有钱不似在他乡。五月瞿塘无客过，黄陵庙前春水多。但使黄金随处有，任他湖海足风波。
竹枝词·其三
作者：王洪
朝代：明
体裁：词

荷花浦头春月明，问郎何处唱歌声。月明易缺似郎意，花开不断是侬情。
竹枝词·其五
作者：王洪
朝代：明
体裁：词

五月瞿塘无客过，黄陵庙前春水多。但使黄金随处有，任他湖海足风波。
红白荷花图为湛知县题
作者：王洪
朝代：明

并蒂芙蕖出水新，翠裳红袖玉精神。半醒半醉秋波里，愁杀莲塘荡桨人。
纨扇
作者：王洪
朝代：明

夜骑丹凤天上游，拾得明月青云头。翻身揭取北斗柄，制就挥洒十二楼。一挥毛骨风飕飕，再挥天地回清秋。若为西上昆崙邱，一洒执热苍生愁。潇潇八极清风周，潇潇八极清风周。
纸帐为虎跑求上人赋
作者：王洪
朝代：明

纸帐溶溶似雪轻，几回听彻万松声。天风吹破中宵梦，只有空山片月明。
羯鼓歌
作者：王洪
朝代：明

开元厌听南风琴，宫中别制龟兹音。檀板骤击碧云外，白雨乱落青山阴。一曲山香犹未了，万紫千红竞春晓。临轩大笑称天公，斡旋造化须臾中。鲁山花瓷那有此，岁岁欢娱殊未已。谁知忽作秋风高，渭水一夕生波涛。金铃琅琅雨声急，回首剑门归未得。春风满路红槿开，却忆花奴泪沾臆。乃知自古戒郑声，不独颜色能倾城。
耕读堂为陈德庸赋
作者：王洪
朝代：明

我昔居陇亩，荷锄事躬耕。抱膝吟梁父，而遗十载名。谷云遇长风，吹之入太清。雨露承恩泽，日月回光荣。衔环徒虚报，素餐空愧情。朅来识夫子，卓荦南中英。手握明月珠，鸿飞入冥冥。禾黍满近畴，青山对前楹。独坐阅遗编，心与前贤并。大略陋章句，高谈鄙纵横。兴来发商歌，金石扬遗声。傅子怀巨川，谢公济苍生。功成倘相见，携手凌蓬瀛。
胡祭酒席分韵得难字
作者：王洪
朝代：明

日晏下彤阁，复兹良燕欢。蔼蔼众君子，华缨灿峨冠。嘉殽荐时蔬，清觞疾飞翰。鸣琴亦在御，披襟时屡弹。东山莫逾往，幽林霭遐观。谈笑穆清风，芳词吐幽兰。愿此乐终夕，佳会良独难。
舟中呈崇璧时彦
作者：王洪
朝代：明

深水清且广，浅水狭且浊。君子志高远，曲士甘龌龊。聊且登我舟，舒此千里目。四野一何远，河山间平陆。川原麦苗秀，苍然多佳木。况与平生者，日夕相与乐。开襟弹素琴，绮弦和其曲。宣尼不言命，詹尹徒事卜。层霄奋长翼，修途骋高足。庶几远大志，久要义所勖。
舟中望石灰山观音阁
作者：王洪
朝代：明

层岩嵌莲宇，虚檐覆江流。日暮微雨来，萧然江汉秋。老禅此栖息，鸣钟伴孤幽。饭馀憩高阁，洪涛渺行舟。逝者如斯夫，叹息良悠悠。
舟中杂兴
作者：王洪
朝代：明

旅况异忧乐，高怀同古今。共承明主惠，不愧昔贤心。把酒山月白，弄琴江水深。永言白雪调，千载有馀音。春浦晓鸣榔，烟销江水长。佳人爱绿水，渔父咏沧浪。远雁云边下，芳荪露里香。舟行意自豁，谁说是他乡。古渡下斜日，孤烟生远村。人家住江口，潮水到柴门。白发思亲老，丹心恋主恩。扁舟千里外，但与故人论。驿路出名郡，维舟淮水隈。春山对海尽，暮雨送潮来。击榜客宵济，鸣钟城旦开。言从省方狩，不是弃繻回。河堤芳草径，淮浦绿杨津。估客多吴语，征夫半楚人。燕飞村落曙，花发驿亭春。风景年年别，扁舟过此频。二月春雨晴，交交桑扈鸣。妇人林下馌，田叟野中耕。一径木绵发，满园桑叶生。东皋有别墅，怅望独含情。迢递长河路，微茫泗水亭。桡声拨晓雾，帆影带春星。宿雁鸣孤渚，惊凫下远汀。谁人歌古调，乡思若为听。悠悠去淮甸，望望涉河津。不惜寻芳草，其如思远人。钟声长乐晓，柳色上林春。须信班生策，非关卫霍亲。古道长河外，邮亭落照边。登高极分野，眺迥出风烟。独树边淮海，孤鸿入楚天。圯桥有遗迹，倍此忆前贤。隔河见墟落，桑柘满平川。牛卧春田雨，人喧晚渡烟。江湖怀圣泽，花柳惜芳年。明发金台路，承恩玉殿前。三春白下别，千里蓟门行。独对东风酌，时闻幽鸟鸣。山回邹子国，路出济州城。谁识凌云客，重来赋两京。平原带远畴，古道夹长楸。云气来芒砀，天文接斗牛。山临旷野出，河入大荒流。荡浩平生志，从兹万里游。故国遍芳草，高台多大风。河山千古在，登眺几人同。野泽鸣山雉，荒陂起塞鸿。新丰不可见，烟树五陵东。墟里郁相望，田家多荜门。牧豕向大泽，维舟来远村。麦苗沙上秀，烟火雨中昏。赖有同袍者，幽怀喜共言。山海包齐国，龟蒙尽鲁田。济流深入地，岱岳上齐天。野树春云合，州城晓雾连。胜游方自此，乘兴未言旋。向晚望邹峄，临风倍感情。明经齐博士，习礼鲁诸生。暮鸟投空堞，春苗入废城。永惟阙里宅，金石有遗声。屡向邹人问，言从孔氏儒。隐轻齐石语，狂窜鲁连书。汉店荒城在，秦碑劫火馀。缅怀观礼射，临去独踌躇。旷野杳无际，孤舟齐鲁间。河流东下险，天气北来寒。古道苍烟迥，长亭落照閒。微茫云水外，一点是梁山。草色连远近，人烟时有无。河翻暮雨急，山入海天孤。远道凭知己，安居愧役夫。棹歌何处发，清思绕江湖。官亭柳色新，客里度青春。风雨孤舟夜，江湖远路人。明时叹才薄，旧业忆家贫。安得南飞雁，题诗慰老亲。淄渑连即墨，济郓出东阿。海上人多诈，桑中女善歌。卖丝趋晓市，驱犊向春坡。几度从仙跸，观风此地过。击筑间鸣筝，家家歌吹声。淳于为赘婿，方朔是狂生。蚕老青楼纺，人閒绿野耕。愧予非蜀客，敢起弄琴情。古戍暮云深，飞沙起夕阴。人烟迷草泽，客路出榆林。日落空山兽，风高火野禽。前程殊未已，弥惬壮游心。渺渺涉长道，悠悠动远思。家贫怜弟幼，路远忆亲慈。独雁何时到，孤舟尽日迟。永怀陟屺什，还咏棣华诗。四野望不尽，双鸥飞自閒。沧溟沦碣石，落日照榆关。远屿烟波黯，孤城海气寒。因之叹秦客，从此觅三山。长河不可渡，三月剩狂风。寒日低关树，飞沙杂塞鸿。暮声连朔漠，春色上居庸。谁信经游远，翻令志气雄。春云向晓开，海色映蓬莱。枕上春流响，窗间夜月来。策勋怀玉塞，访古问金台。翻笑阴符客，高车自此回。白马紫丝缰，吴钩百宝装。悲歌回易水，射猎过辽阳。白草胡沙迥，黄云汉塞长。任教身作将，全胜世为郎。驿路南来远，都城北镇雄。海红初出日，云黑乍生风。放马沙场上，开田野烧中。秦关百二险，应与此方同。山海环恒岳，星河绕析津。言从三殿客，共作两京臣。视草琼楼晓，看花玉署春。自惭疏钝质，何以答枫宸。
舟中杂兴·其一
作者：王洪
朝代：明

旅况异忧乐，高怀同古今。共承明主惠，不愧昔贤心。把酒山月白，弄琴江水深。永言白雪调，千载有馀音。
舟中杂兴·其七
作者：王洪
朝代：明

迢递长河路，微茫泗水亭。桡声拨晓雾，帆影带春星。宿雁鸣孤渚，惊凫下远汀。谁人歌古调，乡思若为听。
舟中杂兴·其三
作者：王洪
朝代：明

古渡下斜日，孤烟生远村。人家住江口，潮水到柴门。白发思亲老，丹心恋主恩。扁舟千里外，但与故人论。
舟中杂兴·其三十
作者：王洪
朝代：明

山海环恒岳，星河绕析津。言从三殿客，共作两京臣。视草琼楼晓，看花玉署春。自惭疏钝质，何以答枫宸。
舟中杂兴·其九
作者：王洪
朝代：明

古道长河外，邮亭落照边。登高极分野，眺迥出风烟。独树边淮海，孤鸿入楚天。圯桥有遗迹，倍此忆前贤。
舟中杂兴·其二
作者：王洪
朝代：明

春浦晓鸣榔，烟销江水长。佳人爱绿水，渔父咏沧浪。远雁云边下，芳荪露里香。舟行意自豁，谁说是他乡。
舟中杂兴·其二十
作者：王洪
朝代：明

官亭柳色新，客里度青春。风雨孤舟夜，江湖远路人。明时叹才薄，旧业忆家贫。安得南飞雁，题诗慰老亲。
舟中杂兴·其二十一
作者：王洪
朝代：明

淄渑连即墨，济郓出东阿。海上人多诈，桑中女善歌。卖丝趋晓市，驱犊向春坡。几度从仙跸，观风此地过。
舟中杂兴·其二十七
作者：王洪
朝代：明

春云向晓开，海色映蓬莱。枕上春流响，窗间夜月来。策勋怀玉塞，访古问金台。翻笑阴符客，高车自此回。
舟中杂兴·其二十三
作者：王洪
朝代：明

古戍暮云深，飞沙起夕阴。人烟迷草泽，客路出榆林。日落空山兽，风高火野禽。前程殊未已，弥惬壮游心。
舟中杂兴·其二十九
作者：王洪
朝代：明

驿路南来远，都城北镇雄。海红初出日，云黑乍生风。放马沙场上，开田野烧中。秦关百二险，应与此方同。
舟中杂兴·其二十二
作者：王洪
朝代：明

击筑间鸣筝，家家歌吹声。淳于为赘婿，方朔是狂生。蚕老青楼纺，人閒绿野耕。愧予非蜀客，敢起弄琴情。
舟中杂兴·其二十五
作者：王洪
朝代：明

四野望不尽，双鸥飞自閒。沧溟沦碣石，落日照榆关。远屿烟波黯，孤城海气寒。因之叹秦客，从此觅三山。
舟中杂兴·其二十八
作者：王洪
朝代：明

白马紫丝缰，吴钩百宝装。悲歌回易水，射猎过辽阳。白草胡沙迥，黄云汉塞长。任教身作将，全胜世为郎。
舟中杂兴·其二十六
作者：王洪
朝代：明

长河不可渡，三月剩狂风。寒日低关树，飞沙杂塞鸿。暮声连朔漠，春色上居庸。谁信经游远，翻令志气雄。
舟中杂兴·其二十四
作者：王洪
朝代：明

渺渺涉长道，悠悠动远思。家贫怜弟幼，路远忆亲慈。独雁何时到，孤舟尽日迟。永怀陟屺什，还咏棣华诗。
舟中杂兴·其五
作者：王洪
朝代：明

河堤芳草径，淮浦绿杨津。估客多吴语，征夫半楚人。燕飞村落曙，花发驿亭春。风景年年别，扁舟过此频。
舟中杂兴·其八
作者：王洪
朝代：明

悠悠去淮甸，望望涉河津。不惜寻芳草，其如思远人。钟声长乐晓，柳色上林春。须信班生策，非关卫霍亲。
舟中杂兴·其六
作者：王洪
朝代：明

二月春雨晴，交交桑扈鸣。妇人林下馌，田叟野中耕。一径木绵发，满园桑叶生。东皋有别墅，怅望独含情。
舟中杂兴·其十
作者：王洪
朝代：明

隔河见墟落，桑柘满平川。牛卧春田雨，人喧晚渡烟。江湖怀圣泽，花柳惜芳年。明发金台路，承恩玉殿前。
舟中杂兴·其十一
作者：王洪
朝代：明

三春白下别，千里蓟门行。独对东风酌，时闻幽鸟鸣。山回邹子国，路出济州城。谁识凌云客，重来赋两京。
舟中杂兴·其十七
作者：王洪
朝代：明

屡向邹人问，言从孔氏儒。隐轻齐石语，狂窜鲁连书。汉店荒城在，秦碑劫火馀。缅怀观礼射，临去独踌躇。
舟中杂兴·其十三
作者：王洪
朝代：明

故国遍芳草，高台多大风。河山千古在，登眺几人同。野泽鸣山雉，荒陂起塞鸿。新丰不可见，烟树五陵东。
舟中杂兴·其十九
作者：王洪
朝代：明

草色连远近，人烟时有无。河翻暮雨急，山入海天孤。远道凭知己，安居愧役夫。棹歌何处发，清思绕江湖。
舟中杂兴·其十二
作者：王洪
朝代：明

平原带远畴，古道夹长楸。云气来芒砀，天文接斗牛。山临旷野出，河入大荒流。荡浩平生志，从兹万里游。
舟中杂兴·其十五
作者：王洪
朝代：明

山海包齐国，龟蒙尽鲁田。济流深入地，岱岳上齐天。野树春云合，州城晓雾连。胜游方自此，乘兴未言旋。
舟中杂兴·其十八
作者：王洪
朝代：明

旷野杳无际，孤舟齐鲁间。河流东下险，天气北来寒。古道苍烟迥，长亭落照閒。微茫云水外，一点是梁山。
舟中杂兴·其十六
作者：王洪
朝代：明

向晚望邹峄，临风倍感情。明经齐博士，习礼鲁诸生。暮鸟投空堞，春苗入废城。永惟阙里宅，金石有遗声。
舟中杂兴·其十四
作者：王洪
朝代：明

墟里郁相望，田家多荜门。牧豕向大泽，维舟来远村。麦苗沙上秀，烟火雨中昏。赖有同袍者，幽怀喜共言。
舟中杂兴·其四
作者：王洪
朝代：明

驿路出名郡，维舟淮水隈。春山对海尽，暮雨送潮来。击榜客宵济，鸣钟城旦开。言从省方狩，不是弃繻回。
舟次济宁
作者：王洪
朝代：明

海岱表齐履，龟泗奄鲁望。迢递列藩集，巀嵲孤城嶂。飞甍荫阡陌，华辀隘衢巷。冠盖靡晨莫，剑骑纷来往。允惟民物滋，益见田畴广。鱼盐有远贾，桑麻无遗壤。参差野树出，芊绵烟草长。旷哉川上游，邈矣舟中赏。日落笳吹闻，雨歇河流涨。乐土良所稀，匪独山川壮。
舟过石灰山和胡若思祭酒韵
作者：王洪
朝代：明

积水望不极，苍然迷远空。山川千古壮，舟楫万方通。树隐沧洲雾，潮回碧海风。春声将别意，并入棹歌中。
虞美人诗
作者：王洪
朝代：明

妾本寒家女，少小在闺门。何以丑陋姿，乃蒙君子亲。葑菲徒见采，瓦砾宁所珍。感此伉俪恩，屏营以昏晨。风云混草昧，龙蛇跃中野。日暮望咸阳，抚剑独悲叱。长驱淮楚间，转战成皋下。婉娈彼姝子，聊以娱我者。钲鼓振山谷，旌旗蔽丘原。日昃不遑食，走马上高山。岩峦杳无极，下有千仞渊。虎豹对我啼，风霜凋我颜。征人怀永叹，弱质焉所安。志士重勋业，英雄惜疆土。楚汉迭相胜，纵横靡朝暮。胜则常为雄，败则没为虏。丈夫虽鹰扬，壮心良独苦。聊且驰马归，乐此歌与舞。灞上事不集，鸿沟志已违。黥布且西逝，亚父复东归。腹心尚如此，何况他人为。畴昔京索间，释彼父与妻。信誓且不顾，恩好何足追。回首望彭城，山川郁崔嵬。日暮驻我军，劳此战者疲。今夕复何夕，闻彼将士歌。中夜为之惊，楚声一何多。茫茫阴陵道，烈风吹崇阿。慨慷一悲啸，洪水振层波。玄云结重阴，飞鸟不敢过。天其亡我乎，虞兮可奈何。弦绝由调悲，歌急知意促。妾身岂足念，君子当自勖。远图在持重，戒彼轻与速。宁为百代鬼，不受一朝辱。有骨当不朽，有魂长相逐。
虞美人诗·其一
作者：王洪
朝代：明

妾本寒家女，少小在闺门。何以丑陋姿，乃蒙君子亲。葑菲徒见采，瓦砾宁所珍。感此伉俪恩，屏营以昏晨。
虞美人诗·其七
作者：王洪
朝代：明

弦绝由调悲，歌急知意促。妾身岂足念，君子当自勖。远图在持重，戒彼轻与速。宁为百代鬼，不受一朝辱。有骨当不朽，有魂长相逐。
虞美人诗·其三
作者：王洪
朝代：明

钲鼓振山谷，旌旗蔽丘原。日昃不遑食，走马上高山。岩峦杳无极，下有千仞渊。虎豹对我啼，风霜凋我颜。征人怀永叹，弱质焉所安。
虞美人诗·其二
作者：王洪
朝代：明

风云混草昧，龙蛇跃中野。日暮望咸阳，抚剑独悲叱。长驱淮楚间，转战成皋下。婉娈彼姝子，聊以娱我者。
虞美人诗·其五
作者：王洪
朝代：明

灞上事不集，鸿沟志已违。黥布且西逝，亚父复东归。腹心尚如此，何况他人为。畴昔京索间，释彼父与妻。信誓且不顾，恩好何足追。回首望彭城，山川郁崔嵬。日暮驻我军，劳此战者疲。
虞美人诗·其六
作者：王洪
朝代：明

今夕复何夕，闻彼将士歌。中夜为之惊，楚声一何多。茫茫阴陵道，烈风吹崇阿。慨慷一悲啸，洪水振层波。玄云结重阴，飞鸟不敢过。天其亡我乎，虞兮可奈何。
虞美人诗·其四
作者：王洪
朝代：明

志士重勋业，英雄惜疆土。楚汉迭相胜，纵横靡朝暮。胜则常为雄，败则没为虏。丈夫虽鹰扬，壮心良独苦。聊且驰马归，乐此歌与舞。
西湖饮游书赠沈茶博
作者：王洪
朝代：明

百斛美醪终日醺，碧瓯偏喜试先春。烟生石鼎飞青霭，香满金盘起绿尘。诗社已无孤闷客，醉乡还有独醒人。因思儤直銮坡夜，特赐龙团出紫宸。
读文天祥诗
作者：王洪
朝代：明

炎光沦南服，朔风荡中土。受命在仓卒，惜此白日暮。杀身孰云难，图存乃所慕。田单奋即墨，临淄忽已举。鄢郢不为墟，实以包胥故。孔明营王业，偏蜀犹虎据。茂弘起江左，庶以存典午。哀哉吾何心，冀与数子遇。南望沧海云，北眺沙漠路。波涛浩无极，山川横氛雾。驰驱岩谷间，冒彼霜与露。并日饥不食，采薇以为餔。玄云为我阴，虎豹为我怒。时乎其奈何，昊天证其素。生为丈夫雄，死为烈士度。一身何足惜，鉴之以千古。
读韩文有作柬时彦
作者：王洪
朝代：明

李杜于文章，两雄力相斗。弥天振长策，万物因奔骤。毫芒人间者，白日烛宇宙。公乎起绍之，来自帝左右。被发骑麒麟，龙鸾蔚先后。扪天挟云汉，赤手揽星宿。披援苍龙角，簸弄丹凤噣。翻身跨长鲸，撇捩牙与脰。神关划灵籥，鬼窞斸玄窬。遂初邈无端，高步骋遐觏。阴阳囿象类，戢戢相辐辏。无巨细美恶，形色声与臭。随其所喜怒，齿颊恣凌诟。帝欲昌斯文，故使起且仆。一饭告屡罄，五荐仅乃售。间关阳山邑，岩壑尹猿狖。归迁法曹掾，瘴气犹满袖。洞庭浩漫天，狞飙振坤厚。孤舟拂蛟吻，几葬危乃救。勤逾三十载，仅有尺寸就。白发冠进贤，朱芾映华绶。栖迟数亩宅，垂戒及童幼。艰难志仍卓，宦达道愈富。挥毫飏昌言，为世拔稂莠。蹴之八荒外，一刷千古垢。烛龙出海底，九域焕清画。横空障狂澜，万派尽东走。衡云为之豁，突兀出众岫。怪虫畏雷霆，竭壑移卵鷇。岂徒文倔奇，正直天所佑。予嗟生孔晚，昧伏愧舛谬。平生幸遗文，矧此获奇授。河图与珠球，烂熳在户牖。况兹际昭代，雅颂日宣奏。众贤骋高䠱，济美行见又。作诗持似君，幸砭予謏陋。
赠袁舍人忠微
作者：王洪
朝代：明

袁子海上来，华年抱奇术。远之金台游，遂为龙门客。立谈拜双璧，再见赐千金。烜赫日月光，浩荡风云心。五侯不敢狎，七贵遥相待。独步群贤中，高视九州外。一朝随龙飞，峨冠登凤池。紫诰承天恩，彩笔挥英辞。朝趋金銮殿，暮直苍龙阙。鸣珂禁苑风，锡宴金闺月。而我疏朽质，乃于天上逢。握手玉堂迥，论文丹禁通。冠玉岂长贫，燕颔自食肉。抵掌青云中，相看笑流俗。丈夫未得志，或为愚者欺。咄嗟洛阳妇，叱咤淮阴儿。騄駬异款段，荆仆岂燕石。不逢乐与和，吁嗟何人识。虎变不足惊，明月知我心。因君秉清鉴，一奏高山音。
边将
作者：王洪
朝代：明

年少羽林郎，安边问虎狼。分符入县度，驰马出胡羌。宝剑横秋水，彤弓拂晓霜。邯郸归面缚，麟阁动辉光。
边将
作者：王洪
朝代：明

曾驱飞将下天关，太白光芒照夜寒。暗出奇兵搜瀚海，远追穷虏过阴山。雕戈高枕风尘静，白羽清谈意气闲。为报汉廷诸将相，临边如此古来难。
过宝应县
作者：王洪
朝代：明

茅屋自成聚，门前湖水流。平芜遥见塔，小港曲通舟。樯日留飞燕，帆风起白鸥。江湖多逸兴，况是及春游。
过杨州东关戏王时彦
作者：王洪
朝代：明

杨柳青青水岸斜，城中初日散啼鸦。关情最是閒桃李，处处春风解放花。高楼小妇坐吹笙，杨柳春风动远情。却笑天涯芳草色，青青常是逐人行。
过杨州东关戏王时彦·其一
作者：王洪
朝代：明

杨柳青青水岸斜，城中初日散啼鸦。关情最是閒桃李，处处春风解放花。
过杨州东关戏王时彦·其二
作者：王洪
朝代：明

高楼小妇坐吹笙，杨柳春风动远情。却笑天涯芳草色，青青常是逐人行。
过清河口
作者：王洪
朝代：明

长淮东南驰，泗水西北骛。千古相混并，茫然以东去。扁舟乱其流，日夕方此渡。海色浩无极，烈风吹高树。浊流扬洪波，澄源隐其素。泾渭岂不殊，由来匪朝暮。
过直沽城
作者：王洪
朝代：明

水出渔阳地，山横蓟北天。高楼瞰海日，远屿入江烟。市集诸蕃舶，军屯列郡田。风高激刁斗，雾重湿旌旃。匪独关河壮，由来节槩全。精兵亘云朔，劲骑出幽燕。大漠黄尘外，三韩落照前。将持定远策，不用绕朝鞭。
过黄石祠怀留侯
作者：王洪
朝代：明

神蛟脱秦网，孤凤游苍冥。微服楚泽间，遂为圯上行。老翁彼何士，素发垂华缨。当桥叱取履，箕踞若狂生。顾授一编书，奇文閟纵横。片言斡神机，千秋启炎精。孺子后见我，黄石济北城。高山立遗庙，振古扬鸿名。慨彼井底蛙，自多安所成。
送严学广归越
作者：王洪
朝代：明

干越东南望，家山绕梦思。世途多窘捷，儒术岂磷缁。暮雨孤舟暝，秋风两鬓丝。从兹挥手去，悽恻旷襟期。
送卜者毛伯时归常州
作者：王洪
朝代：明

羲画定犹豫，周书重稽疑。神圣互为用，自古皆有之。先生毗陵士，早玩连山辞。神龟出芳莲，卿云揲灵蓍。玄探象外秘，妙发心中奇。尝与宋大夫，论辨波涛驰。扬声湖海上，承恩圣明时。理悟自不惑，心冥可前知。吾亦玩占者，因之赠新诗。
送友人归杭
作者：王洪
朝代：明

上国人南去，澄江雁北飞。驿亭逢暮雨，客路试春衣。黄入宫莺浅，青含苑树微。重来题汉柱，于尔识光辉。
送吴太仆还南京
作者：王洪
朝代：明

初日映朝衣，承恩出琐闱。几回天上见，一骑雪中归。野色连春树，河流带晚晖。交游遍京国，达者似君稀。
送周御史叔冶使西蜀
作者：王洪
朝代：明

岷峨接汉川，百丈带江烟。夜月临关驿，春风上峡船。山经行处美，人识旧官贤。会拟杨雄赋，归朝玉殿前。
送夏文度还钱唐
作者：王洪
朝代：明

剧饮未及醉，明星出东方。仆夫已在门，鞍马俨成装。秋风将鸿鹄，送子归故乡。路远乏亲友，时康尚文章。青春凤凰阙，迟子复来翔。
送夏文度还钱唐
作者：王洪
朝代：明

相见复相别，知心宁用愁。逸鳞开积浪，孤隼奋高秋。雨店丹阳市，风帆白下舟。重游应不远，清景幸同游。
送孙谟还钱唐兼柬其父孟博
作者：王洪
朝代：明

见子如亲面，题诗当寄书。相思千里外，已别二年馀。江煖梅先放，城春柳尚疏。悬知积阴德，重得此明珠。
送廖训导
作者：王洪
朝代：明

客路腊初尽，河桥冰向开。言辞故人去，遥逐早春回。江馆低烟柳，山邮发野梅。悬知问字者，正忆子云才。
送张行素之任临淄
作者：王洪
朝代：明

昊穹若倾盖，冥然四连水。孰能察其端，鉴之以玄理。阴阳无停运，万物皆吾体。君子法其行，日进焉能止。猗君清时彦，遁迹溪山里。谷云本无心，因风乃时起。鸾凤岂樊笼，芙蕖出泥滓。词源倒东海，浩汗孰可涘。煇煌瑚琏贵，特达圭璋美。嗟予忝先达，敢与才俊齿。屡见颜忸怩，胸中郁生痞。日饮不觉醉，常欲沃淳醴。故衣去积垢，常欲清流洗。离别不可留，思心日千里。昭代各勉立，永言蹈遐轨。
送曾叔固还庐陵
作者：王洪
朝代：明

时雨净炎旦，嘉树蔼凉飔。高阁送层云，逶迤映清池。素怀同所欣，讵云兹别离。离离川路长，渺渺孤舟迟。夫容始分葩，幽兰亦葳蕤。览物岂无悰，言归会有期。所嗟骚人赠，揭车与江蓠。希仁愧予劣，抽毫缄此辞。
送曾生自燕归吴
作者：王洪
朝代：明

天空一雁飞，之子乃言归。驿路逢秋雨，关河对夕晖。楚田菰米熟，吴国蟹螯肥。不似游京洛，缁尘染素衣。积雪遍河关，长亭落照间。一樽当暮别，千里共春还。烟树连平野，晴江带远山。东风蓟城路，几日到长安。
送曾生自燕归吴·其一
作者：王洪
朝代：明

天空一雁飞，之子乃言归。驿路逢秋雨，关河对夕晖。楚田菰米熟，吴国蟹螯肥。不似游京洛，缁尘染素衣。
送曾生自燕归吴·其二
作者：王洪
朝代：明

积雪遍河关，长亭落照间。一樽当暮别，千里共春还。烟树连平野，晴江带远山。东风蓟城路，几日到长安。
送柴员外叔舆扈从北京
作者：王洪
朝代：明

万乘挥天钺，三边静战氛。锦鞍天厩马，金甲羽林军。陈列龙蛇势，旗张虎豹纹。指挥回日月，开合动风云。圣略宣神武，奇材策异勋。鸣镳青海外，飞旆黑河濆。玉帐论兵法，霜华草檄文。炮声飞霹雳，剑气接氤氲。騕袅从教骋，葡萄每赐醺。重穷蝼蚁穴，生缚虎貔群。帝业千年盛，天威万里闻。功成封定远，麟阁播清氛。
送求上人
作者：王洪
朝代：明

积水浮杯去，谁云借路行。鹤随飞锡影，猿识诵经声。山阁看云出，花台坐月明。喜同清净志，相与话三生。
送江克恭还南京
作者：王洪
朝代：明

秩宗典礼乐，自古称夷夔。子去获所从，况逢明盛时。廓落瑚琏器，潇洒琼树枝。风云壮气节，波涛涌文词。六馆众所羡，七步人皆知。新拜南宫官，群僚早见推。祝釐肃时事，佐礼光朝仪。于时八九月，马首东南驰。天高鸿雁远，露冷蒹葭披。绿杨生凉风，祗足搅予思。今者复南来，六月赫炎曦。云连禾黍郊，日照夫容池。朝参有当度，日夕肩相随。未尽契阔情，复言离别期。自愧草玄宅，囊无沽酒资。闭关抱馀瘵，兼之十年悲。愁至苦自遣，情钟当语谁。摆落南华篇，沈吟伐木诗。蓝田出白璧，绿烟鸣黄鹂。丈夫意气合，不在把酒卮。雨凉黄尘净，河阔孤舟迟。归见王子猷，吾宗推白眉。醉后示斯作，挥毫为和之。
送江克显还杭
作者：王洪
朝代：明

饯别江亭日未斜，东风开遍禁园花。朔云吴树三千里，一路青山直到家。
送胡学士扈从北征
作者：王洪
朝代：明

黄钺挥天兵，风云拂龙旌。圣皇振神武，桓桓出边城。夫子一何幸，载笔随天营。高材植嘉运，逸气横苍冥。囊括天下豪，颖脱人中英。独抱经济略，而穷王伯情。篆刻工雕虫，耻为鲁诸生。学剑折猿公，谈兵陋荀卿。沈冥黄老书，卓荦阴符经。挥翰五岳震，出言万人惊。浩荡惬壮怀，从兹振长缨。剑划浮云高，弓开秋月明。银鞍跨白马，飘忽若流星。春风雪初消，万里沙场平。借箸回天日，草檄驰雷霆。尺组缚浑邪，一箭落搀抢。瀚海烽火息，大漠烟尘清。归来麟阁上，千载扬高名。
送舒同文会试
作者：王洪
朝代：明

北风号寒天欲裂，美人款门来告别。借问美人何所之，束书远上黄金阙。故乡朋旧喜且惊，玉壶沽酒争送行。黄金擘柑晓霜重，白鱼脍玉红丝轻。此行端可为君荣，庙堂正尔思俊英。青霄伫见奋孤隼，勺水那得淹长鲸。贾谊岂止汉博士，班超元非鲁诸生。予亦少年忝簪缨，壮心窃慕千载名。出门向君一长啸，大江万里青天横。
送金生归江南
作者：王洪
朝代：明

朔云千万里，归兴复如何。鸿雁雨中去，蒹葭霜后多。人烟投远戍，驿路出长河。惆怅东桥别，凉风起暮波。
送金谕德扈从北征
作者：王洪
朝代：明

铠甲明珠袍，黄金镂宝刀。万里随飞龙，跃马挥霜毫。天营日月近，玉帐风云高。春色照大旗，边声入鸣鞘。凭陵助膺扬，卓荦宣龙韬。长彗扫浮翳，鸿炉燎纤毛。累累犬马群，投戈拜前茅。生获左贤王，伐鼓鸣金铙。开边壮卫霍，扬芳迈萧曹。却笑燕颔人，投笔徒为劳。
送镏天锡校书之沂州学正
作者：王洪
朝代：明

积雪遍四野，洪河水峥嵘。寒冬十二月，送子金台城。子行垂绛帷，余居侍金阙。一割怀铅刀，三秋恋明月。忆昨识子时，峨冠登紫微。浩荡湛露恩，赫奕前星辉。朝游金马门，暮直青藜阁。学推匡鼎淳，文羡更生博。一去湖海浔，山川烟雾深。云飞瀛洲梦，月照魏牟心。相知愧不早，相别燕山道。冀北多归鸿，淮南欲春草。何处最含情，东风沂上亭。他年遣掌故，当授伏生经。
送陈员外子鲁使西蕃
作者：王洪
朝代：明

剑骑翩翩出武威，关河秋色照戎衣。轮台雪满逢人少，蒲海天空见雁稀。蕃部牛羊沙际没，羌民烟火碛中微。兹行总为宣恩德，不带葡萄苜蓿归。
送陈赏之任广西佥宪
作者：王洪
朝代：明

中夜观执法，明明辉太微。乃知绣衣人，承恩出皇闱。朝发洪河津，莫即澄江路。朔风吹清霜，飞度苍梧去。苍梧连桂林，山高云雾深。半夜见海日，十月闻春禽。按部花县中，问俗青山下。官道出榕阴，蹀躞嘶骢马。英声振列城，望尘群吏迎。铁冠珥白笔，辉赫严天刑。虞廷重钦恤，周家积仁厚。萧艾与芝兰，均之庆云覆。张汤善磔鼠，毛鸷徒纷纭。子产修条章，晏然民自淳。鸾凤信委夷，鹰隼自搏击。苟无济物心，凭陵亦何益。子去慎所持，前贤以为期。人来报佳政，慰我长相思。
送黄学士严翁思恭荣受诰命还永嘉
作者：王洪
朝代：明

昭代风云会，亨衢雨露辰。恭惟圣主诏，嘉是近臣亲。鹤发登丹掖，龙章下紫宸。荣光回瑞日，喜气薄高旻。万乘知名久，群公接对频。馔分琼署美，醴送玉壶醇。称体衣裁锦，横腰带镂银。异恩知感激，高节见嶙峋。待漏常过夜，观光况值春。山河环禁籞，江汉接天津。苑树云连绿，宫花日上新。御楼时见凤，灵囿或观麟。宠数今超等，声华固绝伦。圭璋凝器局，冰雪瑩精神。积德于公远，传经汉辅淳。潜深疑有待，济美迥无邻。自喜瞻先达，何如忝后尘。几回联桂席，复此送蒲轮。秋气初传雁，凉风正爽人。还将岁寒节，潇洒对松筠。
送黄学士严翁思恭荣受诰命还永嘉
作者：王洪
朝代：明
体裁：五言排律

昭代风云会，亨衢雨露辰。恭惟圣主诏，嘉是近臣亲。鹤发登丹掖，龙章下紫宸。荣光回瑞日，喜气薄高旻。万乘知名久，群公接对频。馔分琼署美，醴送玉壶醇。称体衣裁锦，横腰带镂银。异恩知感激，高节见嶙峋。待漏常过夜，观光况值春。山河环禁籞，江汉接天津。苑树云连绿，宫花日上新。御楼时见凤，灵囿或观麟。宠数今超等，声华固绝伦。圭璋凝器局，冰雪莹精神。积德于公远，传经汉辅淳。潜深疑有待，济美迥无邻。自喜瞻先达，何如忝后尘。几回联桂席，复此送蒲轮。秋气初传雁，凉风正爽人。还将岁寒节，潇洒对松筠。
邹氏吴江书舍
作者：王洪
朝代：明

大道如青天，六经著日月。群贤扬其光，粲然众星列。胡为千载后，雕虫事钻穴。残竹侈汉伪，遗灰昧秦阙。鱼豕竟难辨，郑卫互相越。白石抵真璧，跛牂骋遐辙。喧啁寒蝉呜，萧瑟秋萤灭。之子秉遐尚，三迁仰遗烈。铭心诵姬繇，正席敷孔说。夕忌明月驶，朝畏阳景没。独立披浮云，万里见昭晢。道积身可贵，理悟心自悦。会当探骊龙，明珠与子掇。
酒垆行与曾侍讲同赋
作者：王洪
朝代：明

长安城中多酒家，当炉少女颜如花。少女年才十五馀，肌肤绰约红罗襦。金杯当户留客醉，玉颜一笑倾城隅。城门初开晓钟罢，贵客喧喧动车马。看花或自上苑来，儤直时从建章下。三三五五坐绮筵，骅骝系在垂杨边。东风吹春入歌笑，馀音杳霭飞青天。共言佳人不易得，黄金如山亦不惜。城头日落欢未阑，更促张灯重开席。君不见东家少妇贫无妆，日日垂帘不下堂。
酬蒋御医见寄
作者：王洪
朝代：明

策马上西山，望彼千里道。洪河亘淮汜，江流复浩浩。伐木无遗音，郁哉兴怀抱。啁啁慕黄鹄，蛩蛩恋芳草。各勉日新志，慰此平生好。
金丝蝴蝶
作者：王洪
朝代：明

不识波罗国，争看蛱蝶花。吐丝多浥露，展翅各矜华。最喜秋阳映，应须锦幔遮。风飘仙客醉，窗外影横斜。
金台送别二首
作者：王洪
朝代：明

朝回遇故人，微雨洒芳尘。万井莺声满，千门柳色新。明时登紫禁，失学叹青春。每忆西斋夜，论文劝酒频。相遇复相别，其如离思何。云连山色远，春入柳条多。驿路寒逢雨，江洲暖涨波。应知千里雁，长待北风过。
金台送别二首·其一
作者：王洪
朝代：明

朝回遇故人，微雨洒芳尘。万井莺声满，千门柳色新。明时登紫禁，失学叹青春。每忆西斋夜，论文劝酒频。
金台送别二首·其二
作者：王洪
朝代：明

相遇复相别，其如离思何。云连山色远，春入柳条多。驿路寒逢雨，江洲暖涨波。应知千里雁，长待北风过。
钟山书舍为傅主事赋
作者：王洪
朝代：明

文豹隐深雾，潜虬閟重渊。晦美宁陆□，□□□云骞。予生秉微尚，夙怀企前贤。不羡季子金，□□□溺田。或哂庄叟放，颇轻杨子玄。遗经时自披，□□□载弦。旷观宇宙外，高卧羲皇前。经世慨远图，采□□众言。萧条长林下，清川兴悠然。理惬物无忤，虑□心自专。荣新美簪绂，恋旧怅云烟。轻售孰云贵，昧初良致愆。德音庶勿违，芳尘期永传。
铜雀台
作者：王洪
朝代：明

玉座怜红粉，铜台生紫烟。含愁下长袖，冷泪湿繁弦。野鸟歌陵树，山花照墓田。从兹朔望日，不复见芳年。
长安道
作者：王洪
朝代：明

秦塞山河壮，新丰车马繁。八荒朝异服，万国被殊恩。柳拂金张第，花明许史门。酣歌喧白日，拔剑绕芳樽。
雉子班
作者：王洪
朝代：明

东方日出露未晞，群雉角角鸣且飞。雌从其雄雏后随，羽毛五色纷葳蕤。分场啄饮占所宜，我草我野我泉池。或东而西众击之，绣头断，锦翼披。采色岂不美，恃勇而愎，反为黄雀之所嗤。君不见凤凰雍雍食竹实，逍遥太和安所适。
雨中会司训舒同文书楼
作者：王洪
朝代：明

小楼对坐雨来时，愁思茫茫尔所知。负郭田荒苗带草，高堂亲老发垂丝。一声黄鸟朝扪虱，满眼青山昼咏诗。却笑山阳狂阮籍，穷途何事不胜悲。
霁雪图
作者：王洪
朝代：明

云封山峤寒不开，白雪散乱随风来。萧萧茅屋读书处，一夜化作琼瑶台。望中可是襄阳客，驴背吟诗傲寒色。兴来何用作推敲，佳句惊人陡然得。灞桥薄暮犹未还，水声激激天风寒。后来作者谁可攀，空馀胜事留人间。
题二乔
作者：王洪
朝代：明

宫鸟弄青春，烟花拂绣裀。谁知倾国者，亦有看书人。
题俞生爱菊轩
作者：王洪
朝代：明

秋至霜露降，百卉萋以腓。独此篱下菊，金葩粲葳蕤。采之酌杯酒，时还吟我诗。浮云澄远空，微雨间凉飔。俯仰穹壤内，不乐复何疑。
题墨竹为周员外宗武赋
作者：王洪
朝代：明

肃肃高馆静，对此修竹林。焚香坐终夕，澹然怡我心。虚窗度幽韵，凉飙散馀阴。微雨从南来，冲思浩盈襟。因之理瑶瑟，托以瑶华音。永怀佳人节，如玉复如金。
题岁寒亭卷
作者：王洪
朝代：明

宜春园里百花香，嫩绿嫣红竞艳阳。宁似岁寒亭下友，独凌寒色耐风霜。
题平林秋晓图
作者：王洪
朝代：明

我昔忝科甲，弱冠登玉堂。绣衣飘芬芳，游历古山川。高盻邈四海，遐观穷八埏。云物客中变，岁月马上迁。常忆秋晓时，骑出齐鲁间。沆荡孟诸野，莽苍龟阴田。四顾不可极，茫茫但云烟。时闻鸡犬声，宁辨陌与阡。泰山若蹲虎，隐在东南偏。豁然海天白，红日出其巅。长空独鸟飞，远岫孤云还。林木森成列，矗若箸与盘。绿者蓊云密，赤者经霜妍。黄碧或间之，綵绘纷相宣。凉风健马骨，飒踏驰争先。据鞍倒金樽，野中割肥鲜。仰视天荡荡，高怀浩无边。开口咏远游，思若长河悬。词锋锐莫敌，挥霍干戈鋋。得意自击节，时复扬其鞭。别来十馀载，承恩厕英贤。朝游玉堂内，暮直瑶阶前。顾问日从容，宛然瀛洲仙。时窥山海图，指点穷周旋。壮游少所历，梦寐亦复然。今者遇夫子，袖图示我观。明窗试开卷，彷佛如当年。邂逅逢故人，能无谷音欢。云随目力远，思入秋空玄。长河待巨楫，苍生望深渊。功成拂衣归，与子同盘桓。
题张真人墨竹
作者：王洪
朝代：明

河汉凝云淡不流，玉箫声断凤凰楼。天风吹下瑶台露，散作人间五月秋。翠竹萧萧粉署阴，疏帘高捲画堂深。朝回日日焚香坐，爱尔凌云一片心。翠节香根带雨移，萧萧偏与静相宜。春花零落秋霜后，独立青云君始知。
题张真人墨竹·其一
作者：王洪
朝代：明

河汉凝云淡不流，玉箫声断凤凰楼。天风吹下瑶台露，散作人间五月秋。
题张真人墨竹·其三
作者：王洪
朝代：明

翠节香根带雨移，萧萧偏与静相宜。春花零落秋霜后，独立青云君始知。
题张真人墨竹·其二
作者：王洪
朝代：明

翠竹萧萧粉署阴，疏帘高捲画堂深。朝回日日焚香坐，爱尔凌云一片心。
题张真人画为项御史赋
作者：王洪
朝代：明

耆山何苍然，楼台凌青天。门前清溪水，遥与蓬壶连。日上璚树绿，春入丹葩妍。双鸟鸣其间，华采一何鲜。东风送馀音，惊起幽窗眠。却誇韩众鹿，飞度三山颠。手翳夫容枝，玉清会群仙。瑶阶献金箓，丹廷传璚筵。缅怀紫霞想，飘若云之旋。玉童四五人，吹笙间鸣弦。风扫花下石，月照松间泉。有客天上来，袖拂金坛烟。素与轩裳契，而结云霞缘。赠之五采图，重以丹丘言。舒卷虽异迹，玄同已忘筌。伊我拾紫芝，曾往瀛洲边。手种绿玉树，别来几何年。应知碧桃花，开遍东窗前。赤松未辟谷，青云期济川。且为谢青鸟，一寄瑶花篇。
题张真人画竹
作者：王洪
朝代：明

双成醉后鼓云璈，一夜凉生翠羽毛。长空万里□□□，历历白榆秋影高。
题徐子信茆斋玩易图
作者：王洪
朝代：明

扬雄读书处，门对终南山。心将白云远，意与流水閒。玄经那可道，胜事空相关。愧彼射科者，白首游长安。
题方知县深澹斋卷
作者：王洪
朝代：明

志士惜白日，达人鉴秋水。千尺见底清，吾心亦如此。卜子苦中战，张生劳外蔽。漠乎至人心，先民以为轨。东海有巨鱼，翕赩横沧溟。一逢任公钓，贪饵遂忘生。吾闻丹丘凤，翙翙游青冥。竹实有馀美，醴泉有馀清。回翔千仞上，缯缴焉所婴。时乎其来仪，可以瑞文明。姑射有神人，容华若处子。渴饮雨露滋，饥餐风云气。虑淑神自凝，时和物无厉。乃知清净德，所感无不至。宓生治单父，弦歌坐相忘。周汤尉河东，苛绕徒自伤。池深鱼乐游，林静鸟来翔。所以汉贤相，舍贤避高堂。敛之清一心，施之宁八荒。留侯万户封，郑生千钟仕。于道苟无违，何妨心水似。清白无磷缁，行藏有通否。苍松凌冰霜，可为达士励。
题方知县深澹斋卷·其一
作者：王洪
朝代：明

志士惜白日，达人鉴秋水。千尺见底清，吾心亦如此。卜子苦中战，张生劳外蔽。漠乎至人心，先民以为轨。
题方知县深澹斋卷·其三
作者：王洪
朝代：明

姑射有神人，容华若处子。渴饮雨露滋，饥餐风云气。虑淑神自凝，时和物无厉。乃知清净德，所感无不至。
题方知县深澹斋卷·其二
作者：王洪
朝代：明

东海有巨鱼，翕赩横沧溟。一逢任公钓，贪饵遂忘生。吾闻丹丘凤，翙翙游青冥。竹实有馀美，醴泉有馀清。回翔千仞上，缯缴焉所婴。时乎其来仪，可以瑞文明。
题方知县深澹斋卷·其五
作者：王洪
朝代：明

留侯万户封，郑生千钟仕。于道苟无违，何妨心水似。清白无磷缁，行藏有通否。苍松凌冰霜，可为达士励。
题方知县深澹斋卷·其四
作者：王洪
朝代：明

宓生治单父，弦歌坐相忘。周汤尉河东，苛绕徒自伤。池深鱼乐游，林静鸟来翔。所以汉贤相，舍贤避高堂。敛之清一心，施之宁八荒。
题无为天师画渭川秋雨图
作者：王洪
朝代：明

朝天初自玉清还，鹤氅生凉凤管闲。想见上方挥洒处，雨馀星月满仙坛。
题朱季岳画菜
作者：王洪
朝代：明

冰壶道人久矣去，世上富贵徒纷纷。金谷园中歌舞地，祗今蔓草愁寒云。吾家有菜一千亩，紫翠茸茸烂春雨。空斋酿作百瓮齑，朝携暮携乐清苦。久知此味世所稀，赠君远上黄金闱。盘餐慎勿厌清瘦，但令四海苍生肥。
题梅
作者：王洪
朝代：明

怀哉此佳人，春颜美如玉。清夜月明时，弄珠江水曲。
题梅花万玉图
作者：王洪
朝代：明

大珠小珠千万斛，满地月明护寒玉。东风吹□□□□，凭阑听彻南枝曲。
题梅花次沈士廉韵
作者：王洪
朝代：明

雪山粘天粲朝阳，霜气压人千尺强。玉虬峥嵘奋头角，挽却元气回玄方。明珠颔下十万斛，一一照地生辉光。常从宓妃浴水滨，痴松瘦竹宁与邻。天然风骨自超绝，岂假粉黛添精神。春风东来浩无涯，一夜影落仙人家。浮花浪蕊总粗俗，游蜂狂蝶徒纷哗。高标自信非哙伍，凌历风霜岂云苦。莫惊枝出万重云，自有根盘千尺土。仙人劝我春满杯，醉肘似被霜娥推。璚瑶满地拾不起，一片霜月寒争辉。花边时有孤鹤鸣，罗浮姑射空驰情。南楼酒醒夜初静，一曲阳春动清兴。
题梅花纨扇图为沈公辅赋
作者：王洪
朝代：明

瘦蛟天中倒垂尾，万斛明珠悬颔底。长风半夜海上来，和月堕落青云里。
题梅花美人图
作者：王洪
朝代：明

欲寻春信苦无因，行遇梅花却怨春。妾貌与花俱似玉，可怜不见陇头人。
题水仙花
作者：王洪
朝代：明

南国多佳人，春风汉皋曲。翠鬓而华裾，逍遥湘水绿。秀色不自献，芳香动盈掬。蹇修其谁来，期之在深谷。幽思不可极，荡舟湘水间。日莫遇佳人，弄珠妖且闲。馨香随风发，秀色若可餐。愿此托交甫，解佩以为欢。
题水仙花·其一
作者：王洪
朝代：明

南国多佳人，春风汉皋曲。翠鬓而华裾，逍遥湘水绿。秀色不自献，芳香动盈掬。蹇修其谁来，期之在深谷。
题水仙花·其二
作者：王洪
朝代：明

幽思不可极，荡舟湘水间。日莫遇佳人，弄珠妖且闲。馨香随风发，秀色若可餐。愿此托交甫，解佩以为欢。
题汉阴丈人抱瓮图二首
作者：王洪
朝代：明

寸爝不照室，勺水不盈野。太山出其云，终朝雨天下。济物苟如斯，宁非通方者。安得起斯人，与之论玄化。大道本无象，末路乃多岐。皇皇宣尼父，开迹良在兹。朝发龟山阴，暮涉黄河湄。微茫公旦梦，缅邈东周期。狷者守其常，哲人达其宜。不见西郊麟，此心安所知。
题汉阴丈人抱瓮图二首·其一
作者：王洪
朝代：明

寸爝不照室，勺水不盈野。太山出其云，终朝雨天下。济物苟如斯，宁非通方者。安得起斯人，与之论玄化。
题汉阴丈人抱瓮图二首·其二
作者：王洪
朝代：明

大道本无象，末路乃多岐。皇皇宣尼父，开迹良在兹。朝发龟山阴，暮涉黄河湄。微茫公旦梦，缅邈东周期。狷者守其常，哲人达其宜。不见西郊麟，此心安所知。
题沧浪晚趣图
作者：王洪
朝代：明

日落山水静，荡舟清溪阴。凉风振乔木，清音满前林。回首见远山，迢迢碧云深。佳人殊未来，怅然起长吟。
题王孟端枯木竹石图
作者：王洪
朝代：明

王郎胸中何太奇，酒酣写此屈铁横空枝。神虬顷刻露头角，霹雳绕空秋云飞。惊飙入夜撼不散，白日忽出开阴霏。暖回草木作春色，翠入天地扬清辉。我来观之长太息，如此奇材那易得。会须构作鲁灵光，独立峥嵘倚空碧。
题王孟端画竹
作者：王洪
朝代：明

王郎昔年爱画竹，兴至不须求者促。清湘淇澳入壮怀，白昼云雷起平陆。鹓鸾冥冥晓垂翅，佩玦落落锵鸣玉。建章朝回凤池静，几掷霜毫自扪腹。祗今此图尤绝奇，萧然独立清秋姿。长江水深沧溟阔，几时斫得珊瑚枝。绿窗坐对清昼迟，凉风吹香入砚池。乃知好手不可得，凡画纷纷徒尔为。
题画
作者：王洪
朝代：明

初日高峰照画堂，乳莺啼处绿阴长。朝来试看春多少，一路桃花涧水香。两岸荻芦秋着花，钓丝烟艇隔人家。白鸥飞尽孤云外，万丈青山带晚霞。
题画
作者：王洪
朝代：明

青山映檐低，绿树出云齐。何处长安道，纷纷过马蹄。
题画·其一
作者：王洪
朝代：明

初日高峰照画堂，乳莺啼处绿阴长。朝来试看春多少，一路桃花涧水香。
题画·其二
作者：王洪
朝代：明

两岸荻芦秋着花，钓丝烟艇隔人家。白鸥飞尽孤云外，万丈青山带晚霞。
题画四景
作者：王洪
朝代：明

绿树蔼佳色，青山明晓霞。春风到几日，开遍一庭花。林樾暑不到，水亭凉气多。白鸥飞复下，随意点苍波。南山一千丈，秋色共峥嵘。开楼迟佳色，听此松风声。沈沈万壑静，杳杳千山白。何处孤舟人，凌寒荡空碧。
题画四景·其一
作者：王洪
朝代：明

绿树蔼佳色，青山明晓霞。春风到几日，开遍一庭花。
题画四景·其三
作者：王洪
朝代：明

南山一千丈，秋色共峥嵘。开楼迟佳色，听此松风声。
题画四景·其二
作者：王洪
朝代：明

林樾暑不到，水亭凉气多。白鸥飞复下，随意点苍波。
题画四景·其四
作者：王洪
朝代：明

沈沈万壑静，杳杳千山白。何处孤舟人，凌寒荡空碧。
题画菜为周郎中赋
作者：王洪
朝代：明

生平常诵伐檀吟，独爱春畦紫翠深。随处烹羊与炰鳖，醉归还此对弹琴。
题盛子昭山水为陈景中赋
作者：王洪
朝代：明

云白山黛青，桥平路如掌。柳岸摇春晖，桃蹊皱晴涨。地偏亭宇幽，林深茆阁敞。于焉促席谈，于焉事琴仗。动静那异趋，共此泉石赏。
题竹寄友人孙孟博
作者：王洪
朝代：明

凉飙肃馀音，微云澹清影。美人期未来，独立清秋迥。
题竹次夏文度韵
作者：王洪
朝代：明

种成无数碧琅玕，翠羽常含宿雨寒。半夜行云潇洒过，小窗欹枕梦初残。
题竹次夏文度韵
作者：王洪
朝代：明

谷口森森玉万竿，凤毛摇动不胜寒。西窗记得曾留□，月送青鸾醉里看。
题竹赠沈公辅
作者：王洪
朝代：明

丹山月出綵凤舞，湘江雨歇苍龙吟。长风万里楚天碧，一枝高拂秋云深。
题纺绩图
作者：王洪
朝代：明

紫罗步障游时展，红锦缠头醉后分。宁识田家重耕织，缲车终夜彻青云。
题道士问答图
作者：王洪
朝代：明

下士不识道，求之言语间。旷哉至人心，澹然幽且閒。松桧满涧壑，白云冠崇山。清风四边来，流泉出其间。钜之极无外，微之入无端。欲辨忽已忘，我心奚所宣。玄珠在赤水，象罔乃得之。孰能解其韬，澹然入无思。和气一以摄，神明将自来。谈天不为高，履地不为卑。冥冥而昭昭，至精良在兹。
题道士问答图·其一
作者：王洪
朝代：明

下士不识道，求之言语间。旷哉至人心，澹然幽且閒。松桧满涧壑，白云冠崇山。清风四边来，流泉出其间。钜之极无外，微之入无端。欲辨忽已忘，我心奚所宣。
题道士问答图·其二
作者：王洪
朝代：明

玄珠在赤水，象罔乃得之。孰能解其韬，澹然入无思。和气一以摄，神明将自来。谈天不为高，履地不为卑。冥冥而昭昭，至精良在兹。
题郑敬常寿藏诗卷
作者：王洪
朝代：明

蓂荚识弦望，蟪蛄知春秋。自非达士怀，宁忘千载忧。造化有兴没，圣贤谁能留。壮哉千金躯，淹忽随东流。蒙园一何誇，雍门一何愁。委身顺大化，旷然逍遥游。
题钱舜举画山水图
作者：王洪
朝代：明

我生性爱游名山，独扫云石清泉间。树阴绕地绿云合，松气一帘苍雾寒。东村西崦人家住，日出沧溟海霞曙。任他芳草满径生，随着清溪放舟去。翠崖丹壁千万寻，彩色下射春波深。划然长啸万山静，天风吹送鸾皇音。时来偶向东山起，拄笏朝朝看爽气。今日君家见此图，恍然如在林泉里。朝回无事坐粉闱，手拂空翠开烟霏。碧莲万朵坐中起，彩云五色窗前飞。安得鹅溪绢千尺，好请钱郎放雄笔。不论五日拜十日，扫遍高山与奇石。挂公高堂之素壁，彼为公画我为公吟。愿公经济有馀暇，适此逍遥廊庙心。
题陈所翁画十四龙图
作者：王洪
朝代：明

古人画龙谁最工，叶公以来称所翁。兴来写此数尺纸，六合黯淡云烟中。卷舒隐跃各有态，变化倏忽那能穷。深蟠云气入玄化，倒吸海水腾苍穹。半空霹雳电飞赤，五色闪烁珠流红。崇朝一雨遍下土，坐见四海歌年丰。吁嗟神妙有如此，笔力所极回天功。明窗展卷一披玩，白昼飒飒来阴风。峥嵘头角露恍惚，海雾喷薄浮空濛。我尝侍从随东封，六龙扈驾群神从。綵云春浮若木外，红日晓上扶桑东。岳祗川后共警跸，海君河伯咸朝宗。此时安得起此翁，挥毫绘献明光宫。侍臣更有扬执戟，口吐白凤文辞雄。传之千载示得意，云高上与轩辕同。怀哉此翁不可作，独抚遗墨劳予衷。
题青山白云图
作者：王洪
朝代：明

萝薜阴阴覆野亭，雨馀春树满春汀。白云一任风吹散，放出溪山几点青。
题骆氏积善堂
作者：王洪
朝代：明

浩浩江汉水，汇兹千仞渊。高高华与嵩，云雨出其巅。由来岂晨夕，积之良使然。倚仗固冥昧，谁谓懵无端。砰訇有馀响，郁？无虚年。一篑方自兹，怀哉嗟汝贤。
题骆氏积善堂
作者：王洪
朝代：明
体裁：古风

浩浩江汉水，汇兹千仞渊。高高华与嵩，云雨出其巅。由来岂晨夕，积之良使然。倚仗固冥昧，谁谓懵无端。砰訇有馀响，郁�无虚年。一篑方自兹，怀哉嗟汝贤。
题鹧鸪图
作者：王洪
朝代：明

楚云深处自飞鸣，江草江花总是情。两岸客舟听不得，春风并入棹歌声。黄陵庙前春日晴，黄陵庙前春水生。孤舟送客楚江暮，落日时闻三四声。
题鹧鸪图·其一
作者：王洪
朝代：明

楚云深处自飞鸣，江草江花总是情。两岸客舟听不得，春风并入棹歌声。
题鹧鸪图·其二
作者：王洪
朝代：明

黄陵庙前春日晴，黄陵庙前春水生。孤舟送客楚江暮，落日时闻三四声。
题黄学士八世祖宋校理衮告身三道后十二韵
作者：王洪
朝代：明

涣汗前朝物，煇煌五色书。簪缨七世后，文献百年馀。相印看仍在，官阶忆屡除。蓝田虽产玉，沧海竟遗珠。令胄才华盛，明时宠渥殊。英声腾甲第，高步跃云衢。待诏留金殿，谈经冠石渠。诰颁龙宝重，锦织凤文纡。爵命覃前代，恩荣迈古初。流芳应益远，积善信无虚。球璧非常器，璠玙尚谨诸。勉旃忠与孝，千载耀门闾。
饶氏山亭
作者：王洪
朝代：明

千峰秋色里，幽处有池台。閒见白云上，坐看微雨来。酒樽松下酌，棋局草间开。偶值山僧访，谈玄殊未回。
鲁林怀思
作者：王洪
朝代：明

郁郁鲁林，有枌有檀。逖我后裔，于越之间。一本中分，爱念伊始。我欲从之，不遐甚迩。于川于舟，于陆于马。岂不夙夜，于林之下。岩岩鲁山，有庙奕奕。羽籥琴瑟，左右有绎。衍我圣祖，金石愔愔。愿言靡获，实劳我心。明明我祖，典常是纪。恩被罔极，讵曰厥世。穑夫之良，克念惟贤。矧兹承德，敢有不虔。乔乔林木，遗泽所萃。穆穆我宗，四方所视。惟积斯高，惟浚斯深。匪古匪今，茂是德音。
黄御史宗载席分韵得樽字
作者：王洪
朝代：明

孟春兆和气，旭日丽以暄。庭卉含新荑，谷风扇芳原。佳朋乐兹日，携具枉见存。肃我文翰友，列筵属清樽。仰望西山岑，俯观佳木园。河冰泮馀澌，流泉激清源。嘤嘤林间鸟，和音复相宣。共谓当尽娱，羽觞疾飞骞。中酣发微咏，谑以笑与言。遐思邈云霄，奇文馥兰荪。顾已夙浅薄，幸偕君子论。食苹慕周行，伐檀感明恩。申交在敦谊，讵曰殽与飧。
黄氏馀秀堂
作者：王洪
朝代：明

江水何浩浩，上有嘉树林。高堂此逍遥，坐见南山岑。萋萋时卉繁，霭霭浮云阴。有酒自斟酌，摄衣独抚琴。户庭无馀喧，山水有遗音。永言怀古人，何以慰我心。
黎氏载酒堂
作者：王洪
朝代：明

玄鹤出蓬海，丹凤来昆丘。曾是青云姿，而将鸡鹜俦。黎生西江彦，声华满南州。一语重然诺，千金怀壮游。白璧不易缁，明珠岂轻投。结客开华堂，穷兹山水幽。飘摇苍崖云，浩荡澄江流。杜若与夫容，开花满沧洲。轩车集宾友，樽俎更献酬。烹鲤间炰鳖，急管随名讴。骋酣低白日，笑傲凌清秋。金谷寒露零，梁园白云浮。绿水扬洪波，万事随悠悠。荣悴固如此，不乐复何求。
龙攴行与曾侍讲同赋
作者：王洪
朝代：明

龙攴古城连大碛，黄云茫茫沙草白。城头老人七十馀，云是都护西征之所没。忽逢使者从东来，观者满城麾不开。老人独向马前泣，为问长安来几日。长安消息宁尽闻，天子想是开元孙。关山不改旧时月，儿孙尚忆先朝恩。呜呼来时今老矣，梦飞夜夜交河水。天兵何日下玉关，拟斩蕃酋报天子。但令房杜姚宋廊庙间，不用甲兵天下安。
龙潭八景为曾侍讲赋 其一 九峰叠翠
作者：王洪
朝代：明

窈窕连丹壑，岧峣耸碧岑。映空留夕照，飞翠作春阴。明月松间酌，清风竹下琴。永怀青琐客，同此涤尘心。
龙潭八景为曾侍讲赋 其七 竺台兰若
作者：王洪
朝代：明

宝刹凌青汉，珠宫倚翠岑。灯悬千劫影，钟落半空音。花雨长廊静，天香别殿深。尚怀风夜月，支遁此追寻。
龙潭八景为曾侍讲赋 其三 龙潭出云
作者：王洪
朝代：明

片影涵虚谷，清阴覆远山。从龙到天上，为雨遍人间。捲幔春看度，鸣琴夕望还。夜深明月下，随意绕松关。
龙潭八景为曾侍讲赋 其二 双江流水
作者：王洪
朝代：明

碧嶂双流合，仙源一派分。珠光回夜月，玉气暖春云。细藻凌波转，芳荪隔渚闻。还闻应人瑞，五色浪成文。
龙潭八景为曾侍讲赋 其五 平湖夜月
作者：王洪
朝代：明

积水夜空阔，澄波惟月明。天回珠斗近，秋共玉壶清。露渚兰荪气，云汀鹳鹤声。沧浪有馀兴，还此濯尘缨。
龙潭八景为曾侍讲赋 其八 武城弦歌
作者：王洪
朝代：明

名家继昔贤，遗教已千年。礼向鄹人问，书从孔氏传。横琴清夜月，高咏暮春天。予亦狂歌者，空怀泗水边。
龙潭八景为曾侍讲赋 其六 乔木春阴
作者：王洪
朝代：明

高堂有嘉树，苍翠独参天。气接扶桑外，春归万木先。院凉□簟月，轩暝北窗烟。即此同先德，芬芳百世传。
龙潭八景为曾侍讲赋 其四 虎溪积雪
作者：王洪
朝代：明

溪水不可极，苍然生暮寒。重阴晦平陆，飞雪满空山。鸟雀寒争下，渔樵暝未还。洛阳车马客，谁解问袁安。
龙潭八景为曾侍讲赋·九峰叠翠
作者：王洪
朝代：明

窈窕连丹壑，岧峣耸碧岑。映空留夕照，飞翠作春阴。明月松间酌，清风竹下琴。永怀青琐客，同此涤尘心。碧嶂双流合，仙源一派分。珠光回夜月，玉气暖春云。细藻凌波转，芳荪隔渚闻。还闻应人瑞，五色浪成文。片影涵虚谷，清阴覆远山。从龙到天上，为雨遍人间。捲幔春看度，鸣琴夕望还。夜深明月下，随意绕松关。溪水不可极，苍然生暮寒。重阴晦平陆，飞雪满空山。鸟雀寒争下，渔樵暝未还。洛阳车马客，谁解问袁安。积水夜空阔，澄波惟月明。天回珠斗近，秋共玉壶清。露渚兰荪气，云汀鹳鹤声。沧浪有馀兴，还此濯尘缨。高堂有嘉树，苍翠独参天。气接扶桑外，春归万木先。院凉□簟月，轩暝北窗烟。即此同先德，芬芳百世传。宝刹凌青汉，珠宫倚翠岑。灯悬千劫影，钟落半空音。花雨长廊静，天香别殿深。尚怀风夜月，支遁此追寻。名家继昔贤，遗教已千年。礼向鄹人问，书从孔氏传。横琴清夜月，高咏暮春天。予亦狂歌者，空怀泗水边。
宫词三首
作者：王济
朝代：明

驾幸长春二鼓时，提灯驰报疾如飞。上房供奉忙多少，才拭龙床布地衣。昨日闽中进荔枝，君王亲受幸龙池。先将并蒂承金盒，密赐修仪尽不知。锦标夺得有谁争，跪向君王自报名。宣索宫花亲自插，连呼万岁两三声。
宫词三首·其一
作者：王济
朝代：明

驾幸长春二鼓时，提灯驰报疾如飞。上房供奉忙多少，才拭龙床布地衣。
宫词三首·其三
作者：王济
朝代：明

锦标夺得有谁争，跪向君王自报名。宣索宫花亲自插，连呼万岁两三声。
宫词三首·其二
作者：王济
朝代：明

昨日闽中进荔枝，君王亲受幸龙池。先将并蒂承金盒，密赐修仪尽不知。
游碧岩和石川韵碧岩碧弁之中峰也
作者：王济
朝代：明

历览碧岩胜，只疑尘境无。烟峦净流翠，晴瀑白跳珠。隐约瞻天姥，冥濛见太湖。丹青谁把笔，相对写新图。
二月二十八日喜晴
作者：王济元
朝代：明

深院忽闻莺语滑，小窗轻递暖风来。桃花自悔知春早，输却荼蘼自在开。
南康元宵偶成
作者：王济元
朝代：明

山国逢元夜，寒斋席尚冰。雪深仍问雨，俗俭不知灯。强酒欣同醉，题诗病未能。一檠聊照寂，乡思陡然兴。
奉挽复庵侍赠君一律
作者：王济元
朝代：明

霜风吹雁暮云横，雕落俄惊失典型。市义一生田叔仿，论交千古宴平情。烂柯亭畔馀棋局，采石江头坠酒星。惭愧未能酬国士，只依残月吊空青。
早发虞山别诸亲友兼示儿子
作者：王济元
朝代：明

片帆千里破霜行，亲旧分携怅别情。共以岁寒疑远道，俱将春暖订归盟。梅开江上三冬白，雁度虞山一画青。孺子不须啼满颊，归依灯火听鸡声。
西梁大风
作者：王济元
朝代：明

晓发秦淮棹，西风此再游。春惊沙岸柳，梦落野田鸥。采石风翻雨，梁山浪没舟。江神莫相戏，久矣任沈浮。
题思亭
作者：王济元
朝代：明

自承遗训莫窥园，云满地亭草满轩。啮指音容还冉冉，伤心风木故翻翻。呼天欲报难为德，阙地何由可徼原。遗泪只今挥令伯，每聆乌鸟一番喧。
龙津驿问程
作者：王济元
朝代：明

夜泊龙津驿，西风落雁愁。半衾浑似水，圆月渐如钩。雨雪三驰阪，关河七易舟。晚来问行客，前路尚悠悠。
登恒山
作者：王浚初
朝代：明
体裁：七言律诗

巍巍直与太清齐，翻觉星河影渐低。呼吸应知通帝座，登临总不藉仙梯。任从天险穿云度，岂是冬巡为雪迷。最喜山灵却封禅，何须玉检嵌金泥。
登恒山和邵邽韵
作者：王浚初
朝代：明
体裁：七言律诗

嵚崟元岳万山宗，缥缈天门箭筈通。谁遣五丁开圣迹，只教太乙显神功。灵岩嘘气龙泉水，空谷传声虎口风。泰华崧衡堪并峙，不须括地较雌雄。
赠大司徒毕老先生得请旋里
作者：王浚初
朝代：明

上臣经济媲夔龙，岱岳崚嶒世所宗。秉宪久推三独坐，持筹专仗大司农。声驰西北消尘警，政洽东南见赋宾。妙矩最堪群属式，斗边仙履许谁从。
吊梅道人墓
作者：王涣
朝代：明
体裁：五言律诗

碑满紫苔字，来瞻试解骖。丈人留戏墨，武水绕新蓝。宿草围高冢，梅花有旧庵。吁嗟成一吊，归去坐清谈。
念奴娇
作者：王涣
朝代：明
体裁：词

水沉香霭，满钱塘千里，秋烟如织。万井欢声瞻宝钱，遥指明星南极。辇路看花，神旗垂彩，名冠金门籍。平阳家世，凌烟都减颜色。须信勋业风流，阳春有脚，到处开桃李。荐拥油幢宸眷重，吴越江南江北。认取疏梅，东君深意，遣调羹消息。凤书飞下，绿槐元自相识。
小艇
作者：王润
朝代：明

故人寻旧约，小艇作行窝。天影波千顷，蘋香雨一蓑。霞明红叶艳，山近白云多。落日沧江曲，离愁奈尔何。
渔舟
作者：王润
朝代：明

时常出没不知秋，半世生涯在碧流。网晒斜阳红蓼岸，篷推明月白蘋洲。逍遥或傍严陵钓，放浪还随范蠡游。借问个中谁是伴，沙鸥忘我我忘鸥。
舟中
作者：王润
朝代：明

旅宿孤舟里，寒灯对客愁。江山今夜月，风露一天秋。水白蒹葭渚，霜清杜若洲。明朝寻旧约，来此狎盟鸥。
落叶有感
作者：王润
朝代：明

春风玉树锦成机，转眼秋风叶已飞。落日荒庭人不扫，相看搔首思依依。雁拖秋影动金飙，隔树钩帘一叶飘。身在河汾多少思，青山云掩玉人遥。
落叶有感·其一
作者：王润
朝代：明

春风玉树锦成机，转眼秋风叶已飞。落日荒庭人不扫，相看搔首思依依。
落叶有感·其二
作者：王润
朝代：明

雁拖秋影动金飙，隔树钩帘一叶飘。身在河汾多少思，青山云掩玉人遥。
闺梦
作者：王润
朝代：明

烧残银烛绣房深，帘外春寒入翠衾。梦里不知离别后，笑援双带结同心。凉沁纱帏菡萏风，簟纹斜印玉肌红。觉来泪滴鸳鸯锦，一段云情似梦中。月过银屏映象床，秋风微透越罗裳。无端一枕相思梦，为雨为云总断肠。流苏宝帐锦毸毰，侍女添香夜几回。孤梦岂知冰雪积，冒寒犹自过阳台。
闺梦·其一
作者：王润
朝代：明

烧残银烛绣房深，帘外春寒入翠衾。梦里不知离别后，笑援双带结同心。
闺梦·其三
作者：王润
朝代：明

月过银屏映象床，秋风微透越罗裳。无端一枕相思梦，为雨为云总断肠。
闺梦·其二
作者：王润
朝代：明

凉沁纱帏菡萏风，簟纹斜印玉肌红。觉来泪滴鸳鸯锦，一段云情似梦中。
闺梦·其四
作者：王润
朝代：明

流苏宝帐锦毸毰，侍女添香夜几回。孤梦岂知冰雪积，冒寒犹自过阳台。
题画
作者：王润
朝代：明

风景苍茫地，人家远近烟。云低长碍树，江阔欲吞天。白日消棋局，青山落钓船。平生萧散意，对此转堪怜。
题画竹
作者：王润
朝代：明

曾见东篱立晓霜，一枝岩傍拂溪光。等闲得制伶伦管，吹落梅花几夕阳。
石门山
作者：王润孙
朝代：明
体裁：古风

山光迸玉峡，潭影摇青空。劈开混沌窟，万丈垂长虹。云车捲朱夏，雷鼓轰元冬。乱沫洒苍壁，烟雾旋回风。定知源头水，上与银河通。尘襟一澡雪，神光湛昭融。愿寻博望槎，回涉冯夷宫。汗漫六合外，一笑超鸿濛。
题孟姜女
作者：王淑拤
朝代：明

祠前芳草踏还生，今昔犹存姜女名。判死一身归大块，误人百岁是长城。形留石镜寒生魄，泪滴岩泉夜有声。故国云山隔湘楚，芳踪何处觅归程。
饮酒二首·其一
作者：王淑民
朝代：明
体裁：五言绝句

先生何姓氏，亦复何许人。客固欲知我，圣世之酒民。
饮酒二首·其二
作者：王淑民
朝代：明
体裁：五言绝句

爱此称醉翁，嗤彼称醒老。咄哉尘世人，谁识醉乡道。
中秋怀吴廷圭
作者：王淮
朝代：明

秋满瑶台夜未央，美人何处醉传觞。烟霞城郭山光霁，风月楼台水气凉。帘捲桂花香满席，屏开梧叶影侵床。紫箫吹断霓裳曲，鹤在遥林梦正长。
元宵踏歌
作者：王淮
朝代：明

梅花雪洗香尘陌，柳淡官桥春一色。家家对月赏元宵，火树鳌山高百尺。九街箫鼓沸春声，灯下女郎连袂行。唱尽开元太平曲，月轮已过西楼楹。
刘阮天台谣
作者：王淮
朝代：明
体裁：古风

天台山，乃在钱塘之南，瓯越之间。上有撑云挂日千丈高峰挺岌巘，下有奔雷喷雪万仞深壑流潺湲。银河倒泻石梁滑，自非仙风道骨谁能攀。紫芝吹香绿烟暖，碧桃影锁青霞闲。是为上清玉平洞天府，楼阁十二神仙寰。中有绰约两姝子，玉为肌肤花为颜。壶里乾坤贮甲子，鼎中龙虎烧灵丹。彼美刘阮郎，采药于此携倾筐。幽寻远去不知极，遂使归路迷羊肠。载饥载渴日云暮，欲进不进徒徬徨。且攀桃实当饥粮，且掬涧泉为渴浆。一瓢何处忽流出，知有人家居上方。再涉一水盘一冈，可人正见双姝行。双姝笑相迎，喜气回春阳。问郎来何晚，邀郎归洞房。先呼小玉排金门，推锁窗，水晶钩挂珊瑚帐，云母屏开玳瑁床。与郎夙世有缘契，愿郎结作双鸳鸯。四邻仙客来相贺，手持七宝玻璃觞。酌郎酒，劝郎尝，愿郎慎勿思故乡。烧凤烛，坰龙香，五云绚烂流祥光。青鸾歌，白鹤舞，金童吹箫玉女鼓。胡麻饭，山羊脯，劝郎饱餐心勿苦。尤云殢雨昏复晨，天家日月四时春。翠禽何事苦饶隔，窗舌唤醒思归人。郎思归心何切切，只为尘根难断绝。留郎不住送郎行，袖罗掩面难为情。携手行行出洞天，归寻旧迹都茫然。但见崩城败郭惨淡照斜日，荒林故陇萧瑟凝寒烟。甫欲询子孙，子孙已是七叶传。甫欲询故人，故人枯骨消黄泉。只道山中才半载，岂知世上成千年。进无所依退无据，却忆仙家游乐处。抚心惆怅欲往从，奈此万壑千峰隔云树。仙姝有约不负人，到头毕竟还相遇。何人貌此仙家踪，缟素淅淅回灵风。黄绢索我写新句，惜无健笔为形容。举头遥望天台路，赤城霞气横天东。神仙之说未必无，但恨凡胎俗骨难轻逢。
刘阮天台谣
作者：王淮
朝代：明

天台山，乃在钱塘之南，瓯越之间。上有撑云挂日千丈高峰挺岌，下有奔雷喷雪万仞深壑流潺湲。银河倒泻石梁滑，自非仙风道骨谁能攀。紫芝吹香绿烟暖，碧桃影锁青霞闲。是为上清玉平洞天府，楼阁十二神仙寰。中有绰约两姝子，玉为肌肤花为颜。壶里乾坤贮甲子，鼎中龙虎烧灵丹。彼美刘阮郎，采药于此携倾筐。幽寻远去不知极，遂使归路迷羊肠。载饥载渴日云暮，欲进不进徒徬徨。且攀桃实当饥粮，且掬涧泉为渴浆。一瓢何处忽流出，知有人家居上方。再涉一水盘一冈，可人正见双姝行。双姝笑相迎，喜气回春阳。问郎来何晚，邀郎归洞房。先呼小玉排金门，推锁窗，水晶钩挂珊瑚帐，云母屏开玳瑁床。与郎夙世有缘契，愿郎结作双鸳鸯。四邻仙客来相贺，手持七宝玻璃觞。酌郎酒，劝郎尝，愿郎慎勿思故乡。烧凤烛，坰龙香，五云绚烂流祥光。青鸾歌，白鹤舞，金童吹箫玉女鼓。胡麻饭，山羊脯，劝郎饱餐心勿苦。尤云殢雨昏复晨，天家日月四时春。翠禽何事苦饶隔，窗舌唤醒思归人。郎思归心何切切，只为尘根难断绝。留郎不住送郎行，袖罗掩面难为情。携手行行出洞天，归寻旧迹都茫然。但见崩城败郭惨淡照斜日，荒林故陇萧瑟凝寒烟。甫欲询子孙，子孙已是七叶传。甫欲询故人，故人枯骨消黄泉。只道山中才半载，岂知世上成千年。进无所依退无据，却忆仙家游乐处。抚心惆怅欲往从，奈此万壑千峰隔云树。仙姝有约不负人，到头毕竟还相遇。何人貌此仙家踪，缟素淅淅回灵风。黄绢索我写新句，惜无健笔为形容。举头遥望天台路，赤城霞气横天东。神仙之说未必无，但恨凡胎俗骨难轻逢。
寄吴廷圭
作者：王淮
朝代：明

雁叫新霜九月时，客边情况日凄其。枯风败叶藤缠屋，细雨疏花豆压篱。鸡嫩蟹肥村店酒，鹭闲鸥淡野桥诗。待君流水柴门下，共醉斜阳倒接䍦。
张道玄天师画降龙图
作者：王淮
朝代：明

老龙不识天有数，刚要为霖触天怒。天呼六丁驱下来，不容驻脚天街路。雷神伐鼓云扬旗，火鞭乱打列缺驰。海波起立一千丈，阳侯叫噪冯夷嘻。泥鳅土蟮妖鬼技，侧睨坳洼务得志。那知龙抱九土忧，弭角摧鳞潜出涕。哀哉九土毛骨焦，虾蟆蜥蜴担工劳。尔龙稳稳卧海窟，再莫多事生惊涛。海中虽无五花树，海中绰有宽闲地。朝吐扶桑白日光，暮吞细柳赪霞气。我闻北周是太荒，一团阴气余无阳。何不衔取玉烛上天去，晒破鳌足八极俱辉光。
旅馆书怀次韵
作者：王淮
朝代：明

吹断金猊一缕烟，凄风忽到鬓毛边。出门叹有千歧路，负郭惭无二顷田。浅水干芦秋雨雁，荒村病柳夕阳蝉。空窗独掩黄昏后，半壁寒灯对榻燃。
桃源行
作者：王淮
朝代：明

武陵十里桃花水，遥接仙家洞天里。桃花不隐洞中春，引得渔郎来问津。洞中墙屋开村落，石田沙田足耕凿。阴连绿树昼昏昏，鸣鸡吠犬东西门。渔郎相见惊相语，共问今朝是谁主。秦家虐㷔逐飞烟，司马独主江南天。尊前论罢长叹息，醉掩松窗卧苔石。明朝出洞归故乡，回首万壑云茫茫。山中此景知无有，千载词人说盈口。我欲携书上钓船，洞口去觅桃花源。
清乐轩
作者：王淮
朝代：明

无心涉是非，水屋掩柴扉。俯槛池鱼跃，开门野鹭飞。松花酿腊酒，荷叶补秋衣。向晚看山去，孤筇步落晖。
游东林山
作者：王淮
朝代：明

具锦峰头搷下菰，睢雄树底数荣枯。落花烟冷烧丹灶，芳草云深卖酒垆。高塔守灯留独鹤，败祠衔鼓失群乌。秋风一片榴皮迹，零落祇园壁上图。
溪村晚泊
作者：王淮
朝代：明
体裁：七言律诗

暝色苍茫欲暮天，溪行偶此住兰船。竹枝倒映清潭月，花树低笼断岸烟。梵寺钟声村墅外，驿楼灯火市桥边。今宵寥落谁为伴，数点沙鸥对客眠。
田家
作者：王淮
朝代：明

流水绕柴门，门前小径村。棘篱喧鸟雀，桑野散鸡豚。午灶黄粱熟，春缸白酒浑。田翁无少事，閒坐弄诸孙。
秦女吹箫曲
作者：王淮
朝代：明

翠鬟二八秦宫女，学得吹箫作鸾语。芙蓉帐暖护春香，十二楼头弄云雨。箫声飘飘度彩霞，好风送上仙人家。仙人特遣双凤下，载入秦宫看桂华。桂华零落秦宫冷，十二楼头空月影。寒螀夜夜断人肠，双凤不来云路长。
钱舜举画花石子母鸡图
作者：王淮
朝代：明

落红香散东风软，灵岩络翠苔纹浅。闲庭昼永日当空，花影团团移未转。两鸡不识春意佳，栖迟也傍庭前花。父鸡昂然气雄壮，独立峰颠发高唱。母鸡喈喈领七雏，且行且逐鸣相呼。两雏依依挟母腋，母力已劳儿自得。两雏啾啾趋母前，有如娇儿听母言。两雏唧唧随母后，呼之不前不停口。一雏引首接母虫，儿腹已饱母腹空。嗟尔爱雏乃如此，不知尔雏何报尔。钱翁摹此悦生意，我独观之暗流涕。劬劳难报慈母恩，漂泊江湖复何济。展图三叹重摩挲，鸡乎鸡乎奈尔何！
雪中怀故人
作者：王淮
朝代：明

丘壑谁为伴，相携独有君。出门深雨雪，极目限江云。白发空年迈，青灯坐夜分。岁阑相忆梦，只在剡溪滨。
南镇会稽山
作者：王清
朝代：明

稽山遥接越天低，宛转峰峦路欲迷。青霭常浮秦望北，白云却绕禹陵西。即看修竹含新雨，无数苍松罨碧溪。真气重重吹不散，神灵自合此中栖。
塞上感怀
作者：王清
朝代：明

西风关外雪初晴，怀古思乡百感生。玉帐枕戈人万里，铁衣传箭夜三更。梦回绝域乌桓地，战罢空山敕勒营。烽火微茫天去远，月中鸿雁送秋声。
天涯亭
作者：王清
朝代：明
体裁：七言律诗

独上危楼双眼豁，西风吹动五花袍。天低古戍来山色，地尽穷荒见海涛。画角一声斜日落，朱帘半捲白云高。伏波事业知难继，慷慨长歌出宝刀。
游青山
作者：王清
朝代：明
体裁：七言律诗

天际芙蓉紫翠重，岩前古庙倚长松。阴廊碑断苍苔合，空洞云归碧筱封。争树有时喧鸟雀，殷雷无地走蛟龙。题诗却忆登临日，曾醉烟霞最上峰。
述怀
作者：王清臣
朝代：明
体裁：古风

人生如泛梗，飘飘殊无根。饮啄得几许，营营晨与昏。对此春日好，荷锄出南原。近观草色敷，静听鸟语繁。有身贵适意，穷达安足论。
一川亭为高明杨上舍题四首 其一 春
作者：王渐逵
朝代：明

独怜小筑向林扃，絓组年来意已轻。白李红桃开欲遍，满川春色在孤亭。
一川亭为高明杨上舍题四首 其三 秋
作者：王渐逵
朝代：明

苍松翠竹逐年芳，三径由来晚未荒。已约黄花重载酒，不堪风雨近重阳。
一川亭为高明杨上舍题四首 其二 夏
作者：王渐逵
朝代：明

绿阴重护北窗棂，一味凉风解宿醒。湘簟藤床欹枕后，不将真趣问渊明。
一川亭为高明杨上舍题四首 其四 冬
作者：王渐逵
朝代：明

嚣尘万井隔寒烟，素月流光映碧川。好似山阴风雪夜，是谁重放剡溪船。
一川亭为高明杨上舍题四首·春
作者：王渐逵
朝代：明

独怜小筑向林扃，絓组年来意已轻。白李红桃开欲遍，满川春色在孤亭。绿阴重护北窗棂，一味凉风解宿醒。湘簟藤床欹枕后，不将真趣问渊明。苍松翠竹逐年芳，三径由来晚未荒。已约黄花重载酒，不堪风雨近重阳。嚣尘万井隔寒烟，素月流光映碧川。好似山阴风雪夜，是谁重放剡溪船。
七夕登楼有感
作者：王渐逵
朝代：明

七月七夕传奇事，千家万家祈巧针。思秋病客喜携酒，何处征衣闻捣砧。风雨倚楼千里目，江湖回首十年心。帝阍我欲乘槎去，会看明河散积阴。
七日饮伦右溪宅用社韵一首
作者：王渐逵
朝代：明

忽闻七日坐来经，草树萧森散一庭。天上月华初朗耀，人间秋色半凋零。悟回诠疏空馀象，凉入郊原独倚棂。堪叹古今迷不醒，浪传牛女是人星。
三仙山种松
作者：王渐逵
朝代：明

小雨敬膏沐，助我新栽松。山人荷锄笠，怡然慊襟衷。联此自成列，方帘以为容。重乞醉乡便，□□□□□。
三月脩禊事同少参王一江佥宪龚心韦伦右溪赋
作者：王渐逵
朝代：明

三月有八日，时俗称上巳。伦子邀我游，访旧脩禊事。高朋集宴坐，云日亦欣媚。密荫纡前荣，芳葩敞丹塈。虽无丝与竹，泉涧自清异。雨后山气佳，好风复殷至。缨组遥相忘，野服得以恣。村居少忌讳，醉醪多所恕。聊为俚语吟，于君答嘉惠。闻古有高会，兰亭远相怜。清虚挹林壑，标格凌风烟。逸思启灵秘，俊才复争妍。遗世良独珍，玄风亦云愆。岂无黄鹄姿，匡时以为贤。君今际明世，淑德播以宣。暇日集宾从，雅志非管弦。我欲倚疏峰，为文纪其巅。藐彼羽觞子，徒以能书传。
三清山
作者：王渐逵
朝代：明

三峰敝遥汉，团团宿云烟。彭蠡出其西，两浙亦萦连。风门豁寒窍，天梯亦攀缘。昔闻李尚书，服食乃成仙。丹炉驻青璧，遗址尚依然。玄泉如可饮，藉此涤烦喧。
与葛氏兄弟登蜀山阁
作者：王渐逵
朝代：明

蜀山敞灵阁，昔为隋帝居。迷楼今不见，禾黍遍丘墟。惟有江南山，青青回不殊。时运互推易，人事与之俱。与子增感慨，不饮当何如。
与金周二逸士泛舟西湖
作者：王渐逵
朝代：明

杨柳堤边初放舟，绿荷红蓼思悠悠。尊前白鹭窥仍狎，湖外诸峰碧更浮。有时对月还击楫，无限好怀俱上楼。涌金门外重回首，二十年来是旧游。
与黄泰泉九日登白云顶
作者：王渐逵
朝代：明

佳节名山万古开，是谁曾此坐崔嵬。烟扉霞馆依稀见，红翠青鸾缥缈回。涧水独怜归海去，秋风何事逐人来。会须更上浮云顶，虎豹相逢莫浪猜。
世寿堂为周少参题
作者：王渐逵
朝代：明

河洛锁烟霏，腥膻遍区域。海岳汤昏割，午会厄百六。建邺萃真皇，中原更恢复。治协华胥邦，诗咏唐豳俗。吴江隐奇踪，寿考仍相续。一朝异事传，四国欣所欲。花源迷故津，菊水沦幽独。更老名汉庭，于君见贞笃。积善理所宜，仁风亦孚育。缅怀未登堂，见君已凝目。乃知德故寿，亦有名与禄。琼瑶叠嘉珍，展卷心自肃。眷言荣素心，神歆媚馨福。
东方丹山
作者：王渐逵
朝代：明

欲来不来春又过，出山何奈懒夫何。青松短壑不知暑，白石南山空有歌。闻道兵戈盈泽国，却耽藤枕卧林柯。狎鸥亭上思君处，好借尧夫安乐窝。
东风吟和冼少汾并寄少汾同社诸君
作者：王渐逵
朝代：明

树作亭台山作城，春来岩壑更妍清。棠梨一夜催花发，多谢东风太有情。桃李霏霏映水乡，天机泼泼动诗肠。闲随老社占年去，遥对东风共一觞。山溪黯淡人迹稀，溪头野人单袷衣。徘徊日暮浑无事，却与东风逐队归。自从容谷少来音，云馆烟扉卧夕阴。惟有东风旧相识，漫随明月温江浔。桂长丛枝竹长荪，山中怀抱向谁论。东风似却知人意，时捲云霞独闭门。
东风吟和冼少汾并寄少汾同社诸君·其一
作者：王渐逵
朝代：明

树作亭台山作城，春来岩壑更妍清。棠梨一夜催花发，多谢东风太有情。
东风吟和冼少汾并寄少汾同社诸君·其三
作者：王渐逵
朝代：明

山溪黯淡人迹稀，溪头野人单袷衣。徘徊日暮浑无事，却与东风逐队归。
东风吟和冼少汾并寄少汾同社诸君·其二
作者：王渐逵
朝代：明

桃李霏霏映水乡，天机泼泼动诗肠。闲随老社占年去，遥对东风共一觞。
东风吟和冼少汾并寄少汾同社诸君·其五
作者：王渐逵
朝代：明

桂长丛枝竹长荪，山中怀抱向谁论。东风似却知人意，时捲云霞独闭门。
东风吟和冼少汾并寄少汾同社诸君·其四
作者：王渐逵
朝代：明

自从容谷少来音，云馆烟扉卧夕阴。惟有东风旧相识，漫随明月温江浔。
中洞山歌
作者：王渐逵
朝代：明

中洞之山天下无，凌虚屹立东南隅。下通八极连蓬壶，罗浮并峙天柱孤。谽岈崆峒森廓郛，窈如老树盘根株。石楼玲珑隐真虚，华峰玉井纷芳华。阴阳昏荡气候殊，阖辟户牖旋天枢。上清山人秀清癯，巍峨玉佩芙蓉裾。石门重关守猿驱，仙灵陟降严符繻。天帝轸念逋仙徒，香案不供走荒隅。荏苒岁月老且迂，为我小出真隐图。右溪伦子仙之儒，飘然羽驭凌朝霞。追风蹑影行云衢，依栖石室遥为家。采芳撷翠远踟蹰，欲眇下界悲凡区。玉班仙僚集阆丘，喜闻灵境心相孚。何当延伫双飞凫，醉餐凤脯倾遥酥。镂石紫府持真符，顿令海国成仙都。
中秋和岱麓王君韵
作者：王渐逵
朝代：明

一水茫茫隔，双星黯黯通。夜深团玉露，秋正肃金风。机石几时卜，云程万里逢。津头瞻折木，幽意可谁同。
中秋对月歌同诸公在樾森楼赋
作者：王渐逵
朝代：明

狂生狂生性任真，自称太古无怀民。每便赤脚踏芳草，岂知长陌纡缁尘。八月中旬好天气，良朋佳节来相因。两厓秋色高且峭，皎月为我生比邻。网鱼恍若赤壁口，泛舟疑是西湖滨。岱麓先生天下士，北门锁钥封疆臣。乘槎万里至南海，爱我山水期半分。三洲刻志若幽讨，席上往往稽玄文。高谈六籍翻断案，捋鬓瞠目惊鬼神。右溪豪气逸今古，东坡太白迥不群。近来不饮已数月，大浇磊落非吾闻。穗石文章众所爱，上凌鲍谢争鲜新。一杯隐几面发赤，欹枕欲作羲皇人。今年月色喜如此，明年月色谁相亲。劝君对月且尽醉，共惜天涯海角身。
中秋答王岱麓
作者：王渐逵
朝代：明

山水平分未是贫，野亭终日可娱宾。举杯试问中秋月，拂麈遥空下界尘。岂谓乘槎归海岛，即看听履上星辰。重斯再入桃源浒，纵遇澳郎不问津。野簌山醪敢厌贫，独延清论枉嘉宾。晴云已遣重开径，冻雨应先为洒尘。籁气萧深供送兴，蟾光圆丽答佳辰。扁舟已辨溪桥桨，共采芙蓉向碧津。
中秋答王岱麓·其一
作者：王渐逵
朝代：明

山水平分未是贫，野亭终日可娱宾。举杯试问中秋月，拂麈遥空下界尘。岂谓乘槎归海岛，即看听履上星辰。重斯再入桃源浒，纵遇澳郎不问津。
中秋答王岱麓·其二
作者：王渐逵
朝代：明

野簌山醪敢厌贫，独延清论枉嘉宾。晴云已遣重开径，冻雨应先为洒尘。籁气萧深供送兴，蟾光圆丽答佳辰。扁舟已辨溪桥桨，共采芙蓉向碧津。
临清赠张宪副同年
作者：王渐逵
朝代：明

握符明府重儒绅，漳水齐封动四邻。尊俎诗篇供暇日，旌旗杨柳映深春。雄关自具临淄甲，博带谁为稷下人。笑却迂生成懒癖，早从明主乞闲身。
丹徒尹聂君同年家侄也再邀游焦山赋此
作者：王渐逵
朝代：明

使君多逸兴，暇日共幽攀。遥指招堤境，因过处士山。湖平鸥鹭渚，僧候定圆关。绝顶生玄思，翛翛醉醒颜。
九成台
作者：王渐逵
朝代：明

九成台上得观韶，十月飞葭律气调。日落圭琮横极浦，天晴钟磬倚层霄。华虫已破洪荒远，辇路空馀紫翠遥。圣世只今崇述作，欲将古调献明朝。
九日与招勤卿大尹登高
作者：王渐逵
朝代：明

登高须上最高峰，万里罗浮影更重。久客不归秋欲暮，两人相对看孤鸿。
九洲湖
作者：王渐逵
朝代：明

潇潇霏雨晚相频，湖上归来岸葛巾。学制荷衣聊自适，养成鸥性不堪驯。松关叶长云苗细，石鼎茶烹雪浪匀。却恐空山烟雾重，故人书使得无津。
乡回东台见江携酒过饮为别次韵
作者：王渐逵
朝代：明

潇潇侣群雁，芦花烟渚深。月明怜共影，波泛尔何心。南去稻粱远，北来星汉阴。相依乡国地，宁复叹商参。
书座自警四首
作者：王渐逵
朝代：明

萝山之阴，其下惟松。萝山之野，其下惟亩。于焉盘桓，于焉笑语。人亦有言，惟适之亲。风以夏注，亦以冬捐。日以炎弃，亦以寒怜。百尔君子，职思其敦。勿尔苗稚，其舒则扬。勿谓暗室，其居则明。淑慎尔正，谑浪匪臧。先民有言，贾用是臧。毋弃其庸，维德不爽。维德不爽，神式其享。山则有薇，或渔于河。牛则有草，犀兕其皮。谨尔彝度，尔室尔家。跬步罔虞，踬蹶用嗟。童弁遄棘，亦孔之俄。今者不最，日月其差。甘以疢病，苦则反之。露以渍湍，风则熯之。汝维树圃，日见其食。汝维树德，不见其食。悠悠我思，伏枕殷恻。
书座自警四首·其一
作者：王渐逵
朝代：明

萝山之阴，其下惟松。萝山之野，其下惟亩。于焉盘桓，于焉笑语。人亦有言，惟适之亲。风以夏注，亦以冬捐。日以炎弃，亦以寒怜。百尔君子，职思其敦。
书座自警四首·其三
作者：王渐逵
朝代：明

山则有薇，或渔于河。牛则有草，犀兕其皮。谨尔彝度，尔室尔家。跬步罔虞，踬蹶用嗟。童弁遄棘，亦孔之俄。今者不最，日月其差。
书座自警四首·其二
作者：王渐逵
朝代：明

勿尔苗稚，其舒则扬。勿谓暗室，其居则明。淑慎尔正，谑浪匪臧。先民有言，贾用是臧。毋弃其庸，维德不爽。维德不爽，神式其享。
书座自警四首·其四
作者：王渐逵
朝代：明

甘以疢病，苦则反之。露以渍湍，风则熯之。汝维树圃，日见其食。汝维树德，不见其食。悠悠我思，伏枕殷恻。
云谷偶成
作者：王渐逵
朝代：明

空谷罕人迹，荔荫当午浓。驻云窥石榻，落叶戏儿童。风送渡江雨，僧来入定钟。几番幽兴在，浑欲忘归蓬。
云谷寄伦右溪
作者：王渐逵
朝代：明

云谷初开越秀边，苍榕丹荔郁森连。山灵已许吾为主，天下争如子爱贤。世外观棋应有日，松根煨芋到何年。从今喜学栖霞相，杖挂红霓帽顶天。
云谷谒白沙先生祠
作者：王渐逵
朝代：明

山川本非异，有仙则以灵。形胜匪所钟，有贤则以名。兹山秀磅礴，屹立南海滨。乌利著玄迹，紫姑扬其声。崇祠敞以搆，于今见先生。倡道明东南，岭峤开人文。耳目去支离，灵根养元精。可以继往圣，岂与仙幻并。后学讵何幸，两梦通幽诚。启我以温颜，饮我以淳真。求之不可见，想像杳仪形。焚香肃再拜，长谢肆造恩。徘徊不能去，感此多良朋。欲卜此山阿，永言面阳春。
京行诸亲送行饮钱飞来感兴
作者：王渐逵
朝代：明

江水江花漫石台，廿年曾此坐崔嵬。猿哀似欲撩人别，僧老还能待客来。载酒直须凌绝顶，题厓应遍扫苍苔。峰头不碍中原望，满目浮云得尽开。
京邸七夕
作者：王渐逵
朝代：明

凉入帘笼罢倚楼，淡云疏雨接芳洲。人间巧拙怜瓜果，天上风波恕女牛。河鼓漏深孤汉杳，榆花香袅七襄浮。古今离别应无限，不在灵源一水秋。
人日登山独酌
作者：王渐逵
朝代：明

人日登山兴倍浓，携壶无伴独呼童。葭灰已转三阳候，云树犹含少女风。海外烟波擎凤岛，人间楼馆杂歌钟。吟馀扫石聊趺坐，涧草岩花款醉容。
任方伯李宪长邀游三笠孤山赋此谢之
作者：王渐逵
朝代：明

使君高兴动幽岑，佛国诸天遍一临。遂有管弦惊伎俩，故令风雨暗岩林。白云堂上客初醉，和靖祠前漏已深。嬴得烟霞共归去，竹床清梦怯单衾。
伦何二君访予于双峰山庄用前韵二首
作者：王渐逵
朝代：明

万丈疑看玉井莲，旋栽兰杜种蘅荃。南华不用袈裟乞，岳麓应期待圣传。暂为幽栖成小筑，远从开辟觅前缘。罗浮东去遥相望，合作人间八洞天。自垦瑶田栽玉芝，采芝犹及丽春时。天围曲水寒相彻，月印澄潭夜并奇。笑我归山还草草，爱君耽独胜迟迟。灵踪恨却江门老，误向衡阳动远思。
伦何二君访予于双峰山庄用前韵二首·其一
作者：王渐逵
朝代：明

万丈疑看玉井莲，旋栽兰杜种蘅荃。南华不用袈裟乞，岳麓应期待圣传。暂为幽栖成小筑，远从开辟觅前缘。罗浮东去遥相望，合作人间八洞天。
伦何二君访予于双峰山庄用前韵二首·其二
作者：王渐逵
朝代：明

自垦瑶田栽玉芝，采芝犹及丽春时。天围曲水寒相彻，月印澄潭夜并奇。笑我归山还草草，爱君耽独胜迟迟。灵踪恨却江门老，误向衡阳动远思。
伦樾溪宅咏并蒂兰
作者：王渐逵
朝代：明

幽兰生渚泽，托根向高门。垂敖列文砌，纷茜映漪泉。铅华自深远，素质崇性真。岂徒著馨媚，亦复协祥庆。委和启乾象，双萼挹厚坤。仲夏纪嘉节，雅会集群贤。吁嗟予谬蹇，亦得预斯燕。连篇枉瑶玖，空惭匪能文。沉思杳终夜，百罚夫奚言。
何宪副小洛访予青萝山中失迓诗以谢之
作者：王渐逵
朝代：明

使君高谊动遐陬，浒迹林栖亦访求。屡惠缄书来海上，远乘飞鹢到江头。閒情雅况归泉石，文盖华裾狎鹭鸥。愧却山人踪迹远，不将双鹤侯芳洲。
偶成
作者：王渐逵
朝代：明

丛荫转纡郁，满衣寒紫烟。相扶更一入，疑有藤萝天。冷风吹短裾，落日鸣蝉急。洗足临苍矶，江湖没眠石。僧来索我诗，诗在青林杪。夜深独鹤归，一声江月小。凉露滴空岩，蒲团阁初醉。呼童更煮茶，月落僧未睡。
偶成
作者：王渐逵
朝代：明

江山不改色，草木不失性。如何世上人，蒙养犹未正。皇王既异治，帝伯不同政。我欲观无始，端居执其柄。
偶成·其一
作者：王渐逵
朝代：明

丛荫转纡郁，满衣寒紫烟。相扶更一入，疑有藤萝天。
偶成·其三
作者：王渐逵
朝代：明

僧来索我诗，诗在青林杪。夜深独鹤归，一声江月小。
偶成·其二
作者：王渐逵
朝代：明

冷风吹短裾，落日鸣蝉急。洗足临苍矶，江湖没眠石。
偶成·其四
作者：王渐逵
朝代：明

凉露滴空岩，蒲团阁初醉。呼童更煮茶，月落僧未睡。
元夜寓省城
作者：王渐逵
朝代：明

沃野南来古郡州，百年王泽与春流。星萦云缭夸三辅，文管纤歌并五侯。遂有桃梅含淑景，即看风日散嬉游。廿年意气俱岑寂，习静焚香独上楼。
元日祝圣台和泉翁韵
作者：王渐逵
朝代：明

杓衡初转三阳候，象纬遥森午夜天。玉篆烟开怜此日，景阳钟听忆先年。风生鳷鹊含朝旭，云起蓬莱望羽仙。廿载圣恩何以答，祝馀高卧种瓜田。
元日纪兴
作者：王渐逵
朝代：明

云日菲微曙色分，岁华又逐一年新。迂儒薄劣惭縻食，竹牗篷门亦借春。天地几能逢盛世，江湖应许著闲人。明朝合疏山中伴，管领东风是此身。
元旦日寄陈良会同年
作者：王渐逵
朝代：明

天王正朔通南极，溟海车书会一方。宣室有才归近召，茂陵多病著书长。冲寒急雨催春色，映水疏梅带腊香。翘首忆君何处是，白云西望即潇湘。
元旦饮迂冈书院观捕鱼
作者：王渐逵
朝代：明

葛衣闲看捕鱼回，荔子池边散绿苔。芳草不知残腊去，澹云常带惠风来。楼台瞑趁晴峰出，节候潜从泰运开。欲作越南春吹曲，律声先动陇头梅。
八景诗为潮阳萧同年题 其一 静观堂
作者：王渐逵
朝代：明

四山袭寒翠，日出不知处。植杖倚岩扉，孤云自来去。
八景诗为潮阳萧同年题 其七 茅阁
作者：王渐逵
朝代：明

葵荒还自理，酒熟不用沽。因窥瓮中牖，悟得先天图。
八景诗为潮阳萧同年题 其三 交翠庭
作者：王渐逵
朝代：明

夜静露凝白，月朗星更稀。满庭湿空翠，浑欲侵人衣。
八景诗为潮阳萧同年题 其二 中虚亭
作者：王渐逵
朝代：明

洞然启八荒，茫茫混天地。真虚不是空，万物深以备。
八景诗为潮阳萧同年题 其五 橘乐山
作者：王渐逵
朝代：明

绰约敝姑射，倏忽归鸿濛。谁云橘中乐，不减商山翁。
八景诗为潮阳萧同年题 其八 浮轩
作者：王渐逵
朝代：明

烟水渺无际，芳洲多茂林。犹馀访旧兴，不减济川心。
八景诗为潮阳萧同年题 其六 莲池
作者：王渐逵
朝代：明

灏风夜逾郁，香气迥不缺。道人读素书，来伴瑶池月。
八景诗为潮阳萧同年题 其四 閒中忙处
作者：王渐逵
朝代：明

山居注玄穆，萝径寡轮驷。时有蓑笠人，携壶问奇字。
八景诗为潮阳萧同年题·静观堂
作者：王渐逵
朝代：明

四山袭寒翠，日出不知处。植杖倚岩扉，孤云自来去。洞然启八荒，茫茫混天地。真虚不是空，万物深以备。夜静露凝白，月朗星更稀。满庭湿空翠，浑欲侵人衣。山居注玄穆，萝径寡轮驷。时有蓑笠人，携壶问奇字。绰约敝姑射，倏忽归鸿濛。谁云橘中乐，不减商山翁。灏风夜逾郁，香气迥不缺。道人读素书，来伴瑶池月。葵荒还自理，酒熟不用沽。因窥瓮中牖，悟得先天图。烟水渺无际，芳洲多茂林。犹馀访旧兴，不减济川心。
兰亭
作者：王渐逵
朝代：明

会稽山水佳，东晋乃多贤。清芬驻林浒，散逸同云烟。石刻昔所见，彷佛如所传。世远道已湮，父老犹能言。短篁自丛翳，骈山更苍妍。养浩贮深望，匡居岂徒然。君看东山出，淮海无腥膻。
再宿灵洲
作者：王渐逵
朝代：明

肃连山拥大江流，二十年来百度游。共说东坡为佛仰，信知王子亦灵洲。卧随黄叶当阶乱，爽爱秋风彻夜留。肯逐羽仙凌远岛，只从乡土觅丹丘。
再游云谷
作者：王渐逵
朝代：明

久不到云谷，扶筇得再攀。榕叶暗三径，荔花开半山。青春兼客渡，黄鸟并人閒。输却林僧懒，钟声始出关。
再游伦樾溪静深楼
作者：王渐逵
朝代：明

秋色冥冥寒四山，园亭深跨六池间。窥鸥狎鹭若为主，铁干虬枝自作关。水石窝中馀画幅，烟霞封外即尘寰。醉来欹枕沧浪上，满地榆花共一湾。
再游波罗
作者：王渐逵
朝代：明

云磴霏微紫翠环，清秋载酒一凭阑。江山对客还如识，风雨欺人故着寒。地轴半随南极尽，海潮多趁暮天宽。却从浴日亭边望，绝胜罗浮夜半看。
再游玉蕊岩稿
作者：王渐逵
朝代：明

祝融南下翠烟浮，灵造何年著海陬。玉宇琼楼迂岁月，篆题文拱自春秋。蓬壶早见堆三岛，东朔还能纪十州。笑我玉皇香案吏，退居犹得近仙丘。灏气冲融结紫霞，独凝孤岛向天涯。琪林自列三株树，银汉应通万里槎。狐径榛溪非昨日，井窥蜗角是谁家。峰头易识云衢路，竞长星榆满次花。
再游玉蕊岩稿·其一
作者：王渐逵
朝代：明

祝融南下翠烟浮，灵造何年著海陬。玉宇琼楼迂岁月，篆题文拱自春秋。蓬壶早见堆三岛，东朔还能纪十州。笑我玉皇香案吏，退居犹得近仙丘。
再游玉蕊岩稿·其二
作者：王渐逵
朝代：明

灏气冲融结紫霞，独凝孤岛向天涯。琪林自列三株树，银汉应通万里槎。狐径榛溪非昨日，井窥蜗角是谁家。峰头易识云衢路，竞长星榆满次花。
再游矩州书院同诸公用杜牧之韵
作者：王渐逵
朝代：明

绿遍蘼芜燕子飞，半春烟雨漫霏微。荒田野水闻姑恶，密叶深林见姊归。十载山川犹故国，旧家亭院半斜晖。及时行乐吾儒事，好制东风葛布衣。石虹桥上看花飞，鸥席堂中忆少微。桂树丛时人已去，海棠开处燕犹归。山含远浦疑晴黛，鸟渡平芜对夕晖。谩醉芳阶成独咏，不知空翠上人衣。
再游矩州书院同诸公用杜牧之韵·其一
作者：王渐逵
朝代：明

绿遍蘼芜燕子飞，半春烟雨漫霏微。荒田野水闻姑恶，密叶深林见姊归。十载山川犹故国，旧家亭院半斜晖。及时行乐吾儒事，好制东风葛布衣。
再游矩州书院同诸公用杜牧之韵·其二
作者：王渐逵
朝代：明

石虹桥上看花飞，鸥席堂中忆少微。桂树丛时人已去，海棠开处燕犹归。山含远浦疑晴黛，鸟渡平芜对夕晖。谩醉芳阶成独咏，不知空翠上人衣。